Kenapa Penyu Menangis Ketika Bertelur?

Semasa aku masih
kanak kanak, aku selalu diceritakan tentang penyu di Rantau Abang, Terengganu.
Setiap tahun, penyu belimbing akan berenang menuju pantai ini untuk bertelur.
Namun, sekarang ni penyu belimbing sudah tak bertelur lagi di situ dek kecurian
telur oleh penduduk kampung dan juga gangguan pelancong. Selalunya, kisah
terkenal yang dikaitkan dengan penyu adalah apabila si ibu ini bertelur, mereka
akan menangis kerana terpaksa tinggalkan anak mereka.

Jadi, sejauh
manakah kebenaran kisah ini?

Berdasarkan kajian
sains, reptilia seperti ular, burung dan penyu tak mempunyai sistem  regulasi bahan buangan yang bagus. Seperti
yang pernah diceritakan dalam artikel aku tentang tahi burung, haiwan reptilia
akan mengumuhkan kencing mereka sebagai sebahagian daripada tinja keras
berwarna putih.

Walau bagaimanapun, kebanyakan penyu menghabiskan masa mereka di laut dan jarang naik ke darat. Oleh itu, sumber air mereka adalah berasal daripada laut. Ini sekaligus menyebabkan penyu mempunyai banyak bahan buangan beracun seperti garam. Diet makanan mereka juga tak membantu untuk membuang garam ini bahkan akan menambahkan lagi. Obor obor yang merupakan makanan mereka ni 95% daripada dirinya adalah air laut. Pada kadar yang sedikit, garam adalah bagus tapi pada kadar yang banyak, sel boleh mati kerana mengecut kering. Oleh sebab itulah manusia yang terkandas di laut boleh mati dalam masa beberapa jam sekiranya mereka meminum air laut.

Bagi menghadapi masalah ini, penyu berevolusi dengan membuang lebihan garam ini melalui tangisan. Air mata, tak kira hidupan apa pun rasanya adalah sedikit masin. Walau bagaimanapun, selalunya air mata penyu adalah berkali ganda lebih masin daripada kesemua hidupan kerana tuntutan badan mereka yang menanggung bahan beracun ini. Juga, berbanding dengan manusia yang hanya menangis ketika sedih atau gembira, penyu laut ni menangis sepanjang masa. Ya lah, kalau mereka tak menangis, kandungan garam dalam badan mereka akan menjadi tinggi dan boleh menyebabkan kematian kalau tak dibuang. Cumanya, kita hanya nampak mereka menangis semasa atas darat kerana kepala mereka sudah kering daripada air laut. Serupa macam kita menangis ketika tengah basah dengan hujan, mana nampak menangis.

RUJUKAN:

Nicolson, S.W.; P.L. Lutz (1989). “Salt gland function in the green
sea turtle Chelonia mydas” (PDF). Journal of Experimental Biology.
144: 171–184.


Bakeneko Dan Nekomata: Kisah Lagenda Kucing Jepun Yang Nakal

Kucing dan manusia telah berhubung bermula dari 7,500 SM dan tamadun Mesir Kuno ialah tamadun yang pertama menjinakkan haiwan pemburu kecil ini. Hubungan ini mewujudkan budaya baru yang berkaitan dengan kucing seperti kelahiran dewa Bastet yang mampu menjelma sebagai kucing dan disembah oleh komuniti Mesir Kuno.

Hubungan kucing dengan Eropah semasa Fasa Pertengahan agak ekstrim kerana kucing hitam dianggap sebagai jelmaan ahli sihir. Namun begitu, hubungan kucing dengan komuniti yang menetap Asia Jauh unik berbanding tamadun lain, iaitu kewujudan sebagai makhluk ghaib atau yokai. Ini yang saya bakal bincangkan dalam artikel ini.

BAKENEKO DAN NEKOMATA

Bakeneko ialah ‘Kucing Raksasa’ atau ‘Kucing Hantu’ seiring dengan maksud nama ini. Bakeneko adalah yokai yang berasal dari kucing domestik. Yokai ini biasanya berubah bentuk apabila mencapai usia tua. Prosesnya bermula dari berjalan menggunakan kedua-dua belah belakang kaki dan membesar sehingga sama saiz dengan manusia. Bakeneko juga mampu bertutur dengan bahasa yang manusia fahami.

Apabila Bakeneko mencapai fasa berubah bentuk, mereka bergembira dengan menari dan menutup muka dengan lap kain. Bentuk yang biasa Bakeneko menjelma ialah tuan yang menjaganya dan manusia lain. Bakeneko juga mempunyai kuasa mistik seperti mampu membentuk bola api, jadikan ekornya sebagai obor, mengawal mayat, dan menyumpah atau membunuh tuannya jika perlu.

Nekomata pula berbeza dengan Bakeneko walaupun berasal dari kucing domestik dan mampu berdiri seperti manusia. Nekomata ialah yokai tertua dan lebih besar dengan ekor lebih panjang dari Bakeneko. Dikatakan mereka berdua mempunyai ekor yang sama yang mampu memberi masalah kepada manusia.

Nekomata juga lebih mahir bertutur bahasa manusia berbanding Bakeneko dan perbuatannya mengkucar-kacirkan kehidupan manusia lebih agresif. Ertinya Nekomata lebih jahat dari Bakeneko. Nekomata dikatakan puas apabila menimbulkan kekacauan dan betanggungjawab terhadap kebakaran, memeras ugut, dan menghambakan manusia.

Tempat tinggal Nekomata ialah di kawasan pergunungan dan selalu menjelma dalam bentuk kucing liar yang besar dan tinggal dalam kolompok kecil mereka. Jika manusia bertembung dengan Nekomata, berkemungkinan besar dia dibunuh kerana menceroboh habitat yokai ini.

ASAL-USUL KUCING JEPUN NAKAL

Sesetengah cendekiawan berpendapat bahawa mitos kucing ini lahir dari perbuatan kucing terhadap lampu minyak. Lampu minyak Jepun diisi dengan minyak ikan sebagai sumber api, kemudian kucing tertarik akan bau minyak itu dan mula mencapai dengan kedua-dua belah kaki belakangnya. Keadaan kucing ini dengan matanya bersinar pada waktu malam mengejutkan tuan kucing dan tidak lama kemudian kisah ini tersebar dalam bentuk mitos.

Kucing tiba di Jepun pada tahun 538, kemudian tersebar pada zaman pemerintahan maharaja Ichigo iaitu sekitar tahun 986-1011. Jadi, mitos Bakeneko dan Nekomata boleh dikatakan baru dan tidak berapa terkenal pada waktu itu sehinggalah rakyat Jepun sendiri bertembung dengan kucing.

Walaupun rakyat Jepun percaya mitos itu, namun kebanyakan mereka bersetuju bahawa mustahil kucing yang gemuk dan tua ini mampu menjelmakan diri. Tetapi mereka mengamalkan budaya memendekkan ekor kucing sebagai langkah berjaga-jaga. Maka, lahir generasi kucing berekor pendek (bobtail) di Jepun. Kucing juga tidak boleh dibunuh kerana rakyat percaya roh kucing akan menghantui keluarga yang membunuhnya selama 7 generasi.

KISAH PELACURAN BAKENEKO

Kisah ini adalah antara kisah lagenda yang popular dalam kalangan rakyat Jepun pada fasa Edo. Banyak versi dalam kisah ini tetapi konsepnya hampir sama. Pelanggan yang tidur itu terbangun dan melihat pelacur yang dia langgan memakan tulang ikan dan lauk hidupan laut lain. Kepalanya pula berupa kucing atau mempunyai bayang-bayang kucing. Versi lain juga menceritakan pelacur itu sengaja menjadikan bayang-bayangnya berbentuk kucing sebelum mendekati lelaki di tepi jalan.

Pelanggan yang melihat pelacur berubah menjadi Bakeneko ketakutan dan kemudian melarikan diri. Jika tidak bernasib baik, Bakeneko mendapatkan lelaki itu kemudian membunuhnya.

Misteri pelacur Bakeneko ini kemudian menjadi bualan mulut masyarakat pada akhir tahun 1700-an. Kepercayaan pelacur Bakeneko lahir akibat dari tebiat pelacur memakan makanan di depan pelanggan yang tidur akibat mabuk. Jika pelacur berbuat demikian, pelanggan yang bangun dari tidur akan melihat bayangan pelacur bermuka kucing. Maka, tebiat ini menjadi larangan bagi mengelakkan perkara tersebut berlaku.

Dari mitos pelacur Bakeneko ini, karakter wanita kucing menjadi popular dalam industri animasi Jepun seperti manga, anime, dan video games.

KISAH-KISAH BAKENEKO YANG BAIK

Walaupun Bakeneko dilihat sebagai yokai yang menakutkan, namun terdapat cerita-cerita pendek melibatkan Bakeneko membantu manusia. Biasanya kisah ini mempunyai watak utama yang baik dengan kucing dan satu lagi watak yang bersifat dominan dan kejam.

Terdapat juga kisah di mana kucing menjadi Bakeneko dan bertemu dengan seseorang yang telah banyak membantunya untuk membalas budi. Si polan yang membantu kucing itu biasanya mencari perlindungan seperti rumah di gunung atau pulau, kemudian mereka berdua hidup bersama-sama.

Apabila Bakaneko bertemu dengan tuan lamanya, dia akan memberi amaran supaya tuannya lari dari kawasan ‘kucing berkumpul’ yang tuannya tidak sengaja masuk, kemudian membantunya melarikan diri dari kawasan yang bakal meragut nyawa.

Jika Bakeneko terlihat seseorang menyeksa kucing di hadapannya, penyeksa itu akan dibunuh Bakeneko untuk membalas dendam terhadap golongannya. Kisah ini menunjukkan bahawa kita perlu menjaga kucing sebaiknya.

KUCING DAN BUDAYA JEPUN

Kini, kucing tidak lagi dibenci oleh warga Jepun walaupun mitos Bakeneko masih hidup. Haiwan comel ini membawa peranan penting dalam membentuk budaya Jepun pada abad moden ini. Contohnya ialah patung Maneki Neko, patung kucing yang melambai kaki depannya sebagai tanda menjemput tetamu. Biasanya patung ini ditemui di depan pintu kedai sebagai simbol nasib baik dan kebahagiaan. Penggunaan patung ini meleluasa sejak fasa Edo lagi.

Satu lagi simbol kucing yang menjadi fenomena ialah karakter Hello Kitty yang direka untuk melariskan jualan hadiah Jepun. Karakter ini menjadi kesukaan remaja wanita serta menjadi simbol kecomelan Jepun.

Jepun juga mempunyai ‘Pulau Kucing’ yang banyak. Salah satunya ialah Pulau Tashirojima yang berada di timur kota Sendai. Terdapat biara kucing (Neko-jinja) untuk kucing-kucing yang bertebaran di pulau tersebut.

Pulau Aoshima di kawasan Shikoku juga mempunyai lambakan kucing sehingga pulau itu dinamakan dengan nama ‘syurga kucing’. Pulau Aoshima hanya mempunyai penduduk seramai 15 orang dan 100 ekor kucing. Kucing-kucing ini menjadi penarik kepada para pelancong untuk melawati pulau tersebut.

Tuntasnya, kucing telah banyak membentuk budaya Jepun dari fasa Edo sehingga era moden, bermula dari yokai bernama Bakeneko sehingga ke karakter wanita kucing kesukaan para otaku anime.

RUJUKAN:

McDermott, A. (11 August 2021). Beware of the Cat: Tales of the Wicked Japanese Bakeneko and Nekomata – Part 1 & 2. Ancient Origins.


Kenapa Haiwan Dasar Laut Selalu Pelik-Pelik?

Artikel kali ini akan bercerita banyak pasal alam lautan. Keindahan laut selalu dicerita dengan bait-bait puisi yang bukan main sedap.

Tetapi sedar atau tidak, bait-bait puisi ini bagaikan menekankan kepentingan alam laut pada semua kehidupan di darat. Tidak melampau untuk cakap dunia ini boleh kiamat jika tiada laut.

Silap-silap tanpa laut, tiadalah oksigen di Bumi dan suhu planet pun melambung tinggi (Fleming, 2019).

Jelas sekali laut adalah indah, kerana makhluk-makhluk yang mendiaminya. Cuba terjun dalam laut (secara ilmiah), boleh nampak 10 haiwan pelik (dan indah) yang tersembunyi di dasarnya.

Tahun lalu saintis NOAA menjalankan aktiviti menyelam. Mereka ternampak seekor obor-obor yang lain dari lain. Tengok saiz saja sudah tahu, obor-obor ini serba unik.

Dan memang betul unik pun – kerana obor-obor ini tergolong dalam genus Poralia, yakni sebuah spesis baharu (Specktor, 2021).

Warna obor-obor ini adalah merah, kalau terkena cahaya. Tanpa cahaya, kulitnya bertukar hitam. Ini bukan loyar buruk tiada cahaya maksudnya hitam gelap. Warna kulitnya sendiri akan jadi hitam kalau ikut maklumat imbasan.

Juga tahun lalu, saintis SOI membuat penemuan di Kepulauan Phoenix yang terletak 5,000 kilometer dari Sydney. Selama 34 hari mereka menyelam, puas imbas-mengimbas dasar laut sampai ternampak sejenis sotong kurita lutsinar (vitreledonella richardi).

Kalau tengok sotong ini, semua boleh nampak sepasang mata, urat penglihatan dan salur makanan.

Cakap pasal whalefish, mesti semua akan bayang ikan paus. Sebenarnya, ini whalefish lain (cetomimiformes).

Semasa menyelam 2,000 meter di dasar Teluk Monterey, saintis terjumpa seekor whalefish yang fitrahnya bertukar-tukar rupa bentuk. Dalam bahasa Inggeris, memang shapeshifting maksudnya.

Setiap kali kaji tentang fitrah whalefish, saintis akan garu kepala. Ikan jantan tiada mulut dengan usus yang tidak berfungsi.

Badan ikan jantan hanya ada alat kelamin dengan hati yang sangat besar (sumber tenaga).

Tujuan mereka hanya untuk membiak dengan ikan betina, yang berbadan lengkap.

Bukan semua penemuan dibuat Amerika Syarikat. Kapal penyelidikan Jerman pada tahun 2016 menemui seekor ikan seperti sotong kurita di Kepulauan Aleutia sekitar Laut Bering. Masalahnya, mereka menamakan haiwan ini “Emperor Dumbo”.

Tidak tahu apa nama terjemahan yang sesuai, selain Maharaja Bangang.

Daulat sotong!

NOAA demikian hari ada naikkan sekeping gambar digital yang nampak menarik.

Kelihatan di dasar laut, ada bunga karang (sponge) di tepi seekor tapak sulaiman (starfish). Memang bersebelahan betul-betul.

Penemuan ini untuk golongan marhaen nampak menghiburkan. Tetapi saintis ingin mengenal pasti hubungan simbiotik antara dua organisme berbeza jenis sebegini.

Hubungan ini boleh diketahui selepas saintis mengenal pasti spesis mereka. Buat masa sekarang, saintis masih terkandas di genus (kumpulan spesis) iaitu hertwigia dan chondraster.

Kenapa Haiwan Laut Dalam Kelihatan Pelik

Ada satu hukum jelas untuk mudah faham tentang ciri-ciri haiwan laut. Makin dalam lautnya, makin kurang tulangnya. Hukum ini menjadi penentu segala-galanya.

Misalnya, ada yang bertanya – mungkin megalodon masih hidup di laut dalam? Memang betul, ada asas juga. Laut terlalu luas. Tetapi kewujudan megalodon di dasar laut sememangnya tidak berpandukan hukum saintifik.

Pertama sekali, megalodon adalah haiwan berstruktur yang perlu makan senang cakap dua ekor lembu sehari. Kalau dulu, paus akan jadi mangsa.

Di dasar laut, barangkali sotong gergasi saja boleh menjadi habuan. Walau bagaimanapun, sotong gergasi mampu hidup di dasar laut kerana ia bukan haiwan berstruktur. Mereka takkan sesekali naik ke permukaan secara suka hati kerana faktor tekanan (pressure).

RUJUKAN:

Fleming, S. (2019, Ogos 29). Here are 5 reasons why the ocean is so important. World Economic Forum.

Specktor, B. (2021, Ogos 12). Mysterious blood-red jellyfish may be rare species unknown to science, researchers say. Live Science.


Samara Vijayatungga Dan Manabrhana: Penakluk Agung Selatan India Dari Alam Melayu

Sejarah Melayu mempunyai sejarah keagungan yang tidak terbayang dek akal kita umat Melayu yang selama ini saya kira hanya disuapkan dengan sejarah versi membunuh jati diri kita. Hakikatnya, suatu masa dahulu, nenek moyang kita pernah membina peradaban yang tidak kurang hebatnya. Banyak tokoh-tokoh agung yang bangkit dalam helaian sejarah dan salah satu daripadanya ialah seorang putera Melayu Srivijaya yang bernama Manabrana, yang saya kira sebagai seorang penakluk agung dalam sejarah Melayu, sebaris dengan penakluk-penakluk hebat seperti Patih Gajah Mada, Fan Shih-Man dan banyak lagi. Bahkan kejayaan hebatnya ini tidaklah keterlaluan saya kira lebih agung daripada kebanyakan penakluk agung yang lain.

Mari saya bawa kalian mengembara mengenali tokoh yang bernama Manabhrana ini. Semuanya bermula pada detik 1025 Masihi di mana Maharaja Rajendra Chola, merupakan seorang raja agung dari kerajaan Chola. 1025, Rajendra Chola membawa bala askar yang tidak terbayang dek akal ketika itu, ke Alam Melayu lalu membantai dan menjarah setiap kota yang pernah berdiri dalam Empayar Srivijaya. Punca utama serangan Rajendra Chola ini dibincangkan oleh para sejarawan. Antara faktor utama yang dibangkitkan ialah tidak lain dan tidak bukan kecemburuan Rajendra Chola akan kekayaan empayar Melayu yang beragama Buddha ini. Kekayaan yang dimiliki oleh Srivijaya kerana m,elalui laluan utama perdagangan dunia di Selat Melaka ketika itulah yang memandu kepada serangan Rajendra Chola ini.

Tetapi sebelum itu, bukanlah Maharaja Melayu Srivijaya tidak mengetahui niat busuk Rajendra Chola ini. Mereka juga telah menghidu puluhan tahun lebih awal. Dicatatkan pada tahun 996 dan 1021 Masihi, maharaja-maharaja Srivijaya telah membantu Sri Lanka dalam perang melawan Rajendra Chola sebelum pada tahun 1021, Sri Lanka turut ditakluk di bawah Empayar Chola. Namun, Rajendra Chola tetap menyimpan dendam ke atas Srivijaya yang pernah membantu musuh azalinya Sri Lanka – permusuhan yang tidak pernah tamat sehingga hari ini (kita boleh melihat pada perseteruan antara suku Tamil dan juga suku Sinhalese).

Era serangan Rajendra Chola ini dapat dijejak pada ketika pemerintahan seorang maharaja Melayu Srivijaya yang bernama Sangrama Vijayatungga dan ketika serangan Chola itu, Sangrama Vijayatungga telah ditangkap dan dibawa ke India lalu tampuk pemerintahan Srivijaya ketika itu dipegang oleh adiknya Samara Vijayatungga. Ketika serangan yang saya kira berbentuk penjarahan ini, dicatatkan juga bahawa terdapat beberapa buah kota Srivijaya dikuasai oleh Chola selama lebih kurang 20 tahun. Kota-kota ini biasanya melibatkan kota-kota pelabuhan. Kalau diukur pada kekuatan serangan jarahan Rajendra Chola ini, ramai berpendapat bahawa Srivijaya tidak akan mampu bangkit semula dari puing-puing kemusnahan. Sebaliknya yang berlaku, Samara Vijayatungga telah berjaya membangunkan empayar Melayu terhebat dalam helaian sejarah menjadi gagah dan kuat kembali, bahkan mampu melancarkan serangan balas ke atas Chola pada waktu terkemudiannya.

Dicatatkan bahawa pada tahun 1044 Masihi, Rajendra Chola telah melawat sendiri beberapa kota di Srivijaya yang masih berada di bawah penguasaannya. Ketika itu, Maharaja Samara Vijayatungga telah menghantarkan seorang puteranya yang bernama Purandara untuk membunuh Rajendra Chola, sebagai simbol pemberontakan orang Melayu dan kemerdekaan Srivijaya. Sebaik sahaja kematian Rajendra Chola, Samara Vijayatungga sendiri naik takhta dan mengisytiharkan dirinya sebagai Maharaja Srivijaya. Purandara sendiri telah diamanahkan oleh Samara Vijayatungga untuk menghalau saki-baki tentera Chola dari setiap kota yang masih dibawah penguasaan Empayar Chola.

Selepas berjaya membebaskan seluruh kota-kota Srivijaya dari pengaruh Chola, maka Maharaja Samara Vijayatungga sendiri telah pergi ke Sri Lanka dan membantu pulau tersebut bebas dari kekuasaan Chola. Baginda Maharaja Samara Vijayatungga telah menjalankan pakatan dengan raja Sri Lanka yang bernama Putera Kasyapa yang ketika itu, belum menjadi raja lagi. Ibu kota Sri Lanka iaitu Anuradhapura telah berjaya ditawan oleh pakatan askar Melayu Srivijaya-Sri Lanka. Lalu kemudian, Maharaja Samara Vijayatungga sendiri telah membantu raja Pandya yang bernama Sundra Pandya untuk mendapatkan kembali kotanya Madura yang ditawan oleh Chola. Dari situ, Maharaja Samara Vijayatungga telah mewujudkan pakatan tiga serangkai antara Empayar Melayu Srivijaya bersama sebuah kerajaan Tamil bernama Pandya dan kerajaan Sri Lanka sendiri untuk melawan tentera dari Empayar Chola.

Kejayaan Maharaja Samara Vijayatungga ini telah dipahatkan dalam sebuah Prasasti di Sri Lanka iaitu Prasasti Madirigiri:

“…digubal sebagai memperingati Maharaja Samara yang menghalau keluar Chola dari seluruh bumi Sri Lanka. Kampung Mehendibapiti,yang mana dimiliki oleh oleh Maharaja Samara,hendaklah diberikan kepada penyewa, ia hendaklah diingati bahawa pada masa ini, kita telah dibebaskan oleh raja ini, ia harus diingati bahawasanya,kampung-kampung dan tanah kami telah dibebaskan oleh raja ini, ia juga hendaklah diingati bahawa walau bagaimanapun banyak kampung yang dimiliki,berapa banyak rumah-rumah dan taman-taman yang dimilki,rumah-rumah dan taman-taman akan kekal tanpa pegawai dari istana menceroboh hak mereka dan merampasnya dari mereka.”

Dalam masa yang sama, ketika kematian Rajendra Chola, Empayar Chola ketika itu menerima raja baru bernama Virarajendra lalu ketika era pemerintahan baginda, kekuasaan Chola mula melemah. Baginda bukanlah seperti mana ayahanda dan nendanya, Rajendra Chola dan juga Rajaraja Chola yang memang terbukti merupakan tulang belakang di atas kebangkitan Empayar Chola.

Dicatatkan bahawa Virarajendra mempunyai dua orang putera raja. Ketika itu, terdapat pemberontakan dan perang saudara selepas kematian Rajendra Chola. Salah seorang anak Virarajendra yang bernama Adhrajendra telah berjaya menundukkan pemberontakan itu dan telah dinobatkan sebagai bakal raja. Ini telah membuatkan Kulotongga Chola, salah seorang putera Virarajendra yang sebelum ini telah dijanjikan takhta menjadi kecewa. Maka Kulotongga pun meninggalkan Chola bersama pengikutnya, cuba untuk menawan Pandya demi mendapatkan kekuasaan disitu. Namun dia dikalahkan membuatkan dia meminta bantuan Empayar Khmer tetapi masih lagi kalah dengan Pandya membuatkan baginda telah berundur ke Sri Lanka sebelum dijadikan gabenor di situ oleh raja Sri Lanka.

Tetapi cita-cita Kulottungga untuk mendapatkan takhta yang sepatutnya menjadi hak tidak pernah padam. Lalu Kulottunga telah meminta bantuan Empayar Melayu Srivijaya yang ketika itu berada di bawah pemerintahan Samara Vijayatungga. Samara Vijayatungga telah menghantarkan puteranya bernama Manabhrana untuk membantu Kulotungga.

Tetapi Manabhrana ialah seorang jeneral perang yang sangat bijak. Beliau tidaklah bertindak terburu-terburu. Manabhrana sendiri telah menganalisis adalah sangat tidak efisyen untuk menyerang Chola yang jauh beribu-ribu batu dari pusat pemerintahan Srivijaya di Alam Melayu. Lalu beliau telah membina markas tenteranya terlebih dahulu yang terletak kira-kira 260 batu dari Chola, iaitu terletak di utara Sri Lanka. Lagipun memang raja Sri Lanka terhutang budi dengan Srivijaya kerana telah memerdekan mereka dari cengkaman Chola.

Dari situ, kemudiannya Manabhrana meminta tolong pula Sundra Pandya yang merupakan raja kerajaan Pandya untuk menolong Kulotongga menewaskan Chola. Pada asalnya, Sundra Pandya sendiri merasakan dirinya keberatan kerana sudah dua kali Kulutongga cuba menyerang kerajannya namun berkat pujukan Manabhrana maka Sundra Pandya terpaksa bersetuju. Diplomasi yang sememangnya telah mengalir dalam badan anak Melayu sebagai aset dan senjata utama mereka telah berjaya menyatukan pakatan tentera ini.

Ketika pakatan tentera berbilang bangsa dan kaum serta kerajan ini dibentuk, Virarajendra telah mati dan Raja Adhirajendra telah menaiki takhta menjadi raja baru. Namun mendengarkan pakatan tiga kerajaan dan pemberontak bernama Kulutongga yang diketuai oleh putera Melayu bernama Manabhrana itu, maka Adhirajendra telah meminta tolong musuh utamanya yang juga merupakan sebuah kerajaan Tamil bernama Chalukya untuk mempertahankan Chola. Maka tentera Chalukya bersetuju lalu berkampunglah askar-askar Chalukya tinggal di Chola. Ini membuatkan para pembesar yang telah terlibat dalam perserteruan yang sebenarnya telah wujud sejak zaman berzaman. Kalau di China, kita mengenali tentang persengeketaan tiga kerajaan iaitu Shu, Wu dan Wei ketika kejatuhan Dinasti Han dulu, Selatan India juga punya kisah yang serupa. Tiga kerajaan agung Tamil yang selalu bersengketa untuk ratusan tahun iaitu Chola, Chalukya dan juga Pandya.

Mendapat tahu bahawa orang Chola sendiri tidak merestui Adhirajendra di atas takhta Chola, maka Manabhrana telah menggerakkan serangan mengejut ke atas ibu kota Chola iaitu Gangakundapura. Serangan mengejut daripada Manabhrana telah membuatkan askar-askar Chalukya bertempiaran lari. Maka kewtika itu, Mahabrana telah mendatangi para menteri dan bangsawan Chola lalu memberi kata dua kepada mereka. Tunduk kepada kekuasaan Srivijaya atau menghadapi kehancuran.

Dalam sebuah makalah bertajuk Chinese Texts Describing or Refrrering to The Chola Kingdom as Zunian, tulisan Noboru Karashima dan juga Tansen Sen, ada sebuah perenggan yang menyebut bahawa Chola yang dibahaskan sebagai Zhunian sebagai berada di bawah pemerintahan seorang Maharaja Srivijaya yang dibahaskan sebagai Diwakara. Petikan daripada makalah itu adalah di bawah:

“Song huiyao adalah sumber bahan yang paling penting yang memberi maklumat kepada pengumpul / penyusun Songshi, dan dalam seksyen lidai chaogong, yang merekodkan kedatangan utusan dari negara-negara asing, status Di-hua-jia-luo digambarkan sebagai fanwang, seorang raja asing atau penguasa Zhu-Nian, dengan itu membezakan dia dari raja Zhu-Nian.”

Dalam naskah Journal of the South-East Asian History (Singapore) September – 1964, turut mencatatkan bahawa terdapat Inskripsi dalam sebuah kuil di Guangzhou yang dibaiki pada tahun 1060-an hasil sumbangan dari raja Diwakara menyatakan bahawa Diwakara ketika itu ialah maharaja empayar Sriwijaya. Catatan dari China ini kemudiannya menjadi bukti bahawa Srivijaya pernah berada atas tahap yang lebih tinggi daripada Chola.

Selepas memikirkan segala yang bakal terjadi, maka mereka semua akur untuk tunduk kepada Srivijaya dan selepas itu, Kulotungga terus ditabalkan menjadi raja Chola yang baru. Manabrhana kemudiannya pulang ke Srivijaya dan bersifat realistik untuk tidak terus menjajah Chola kerana jarak yang terlalu jauh antara mereka. Tujuan penaklukan itu pun kerana mahu menunjukkan kekuasaan Srivijaya dan selepas itu, Srivijaya tidak pernah dikacau oleh sebarang kuasa dari India lagi.

Sumber Dan Bacaan Lanjut:

1. Raja Mohd. Affandi, Tokoh Tokoh Melayu Yang Agung dalam Sejarah, Dewan Bahasa dan Pustaka Kuala Lumpur, 1974

2. Hermann Kulke, K Kesavapany and Vijay Sakhuja. Nagapattinam to Suvarnadwipa: Reflections on the Chola Naval Expeditions to Southeast Asia. Institute of Southeast Asian Studies. 2009

3. M.C. Chand Chirayu Rajani. Background To Sri Vijaya Story–part III [Review Article on S. Paranavitana, Ceylon and Malaysia]. In Journal of the Siam Society, 62, 1. 1975

4. M. C. Chand Chirayu Rajani. Background to the Sri Vijaya Story— Part I, JSS 62, 1. 1974

5. . M.C. Chand Chirayu Rajani. .Background To Sri Vijaya Story–part II [review Article on S. Paranavitana, Ceylon and Malaysia]. In Journal of the Siam Society, 62, 1. 1974

6. S. Paranavitana. Ceylon and Sri Vijaya, in Artibus Asiae. Supplementum, Vol. 23, Essays Offered to G. H. Luce by His Colleagues and Friends in Honour of His Seventy-Fifth Birthday. Volume 1: Papers on Asian History, Religion, Languages, Literature. Music Folklore, and Anthropology. Artibus Asiae Publishers. 1976

7. S. Paranavitana. Princess Ulakudaya’s Wedding University of Ceylon Review, Vol. XXI No. 2, October 1963

8. Senarat Paranavitana. Ceylon and Malaysia Lake House Investments, Sri Lanka. 11976

9. Srikandi, Al Semantani dan Ibnu Rusydi, Membongkar Rahsia Dunia Melayu, Pribumi Asia Tenggara Menjawab Kekeliruan Sejarah. Hijjaz Record Publishing, 2014.

10. Noboru Karashima dan Tansen Sen. Chinese Texts Describing or Refrrering to The Chola Kingdom as Zunian.

11. South-East Asian History (Singapore) September. 1964


Tiye: Kisah Isteri Firaun Paling Berkuasa Dalam Sejarah

Tiye merupakan Isteri Diraja Agung bagi Amenhotep III, firaun Mesir yang sering dibandingkan dengan Louis XIV. Puteranya, Akhenaten merupakan salah satu pencetus kontroversi terbesar dalam sejarah firaun di Mesir. Tiye juga merupakan nenek kepada Tutankhamun, dan saudara perempuan kepada Ay. Beliau adalah salah seorang wanita yang paling berpengaruh dalam Mesir Purba. Apapun, namanya hilang dalam lipatan sejarah berkurun-kurun lamanya.

Tiye, yang juga dikenali sebagai Taia, Tiy dan Tiyi, dipercayai hidup pada suatu tempoh antara tahun 1398 – 1338SM. Kisah hidupnya diselubungi misteri, sama seperti figura-figura sejarah lain yang hadir dari zaman ini. Dunia kehidupannya tumbang bersama ibu kota yang diperintah oleh puteranya, Akhenaten, iaitu Amarna.

Menurut inskripsi-inskripsi purba, Tiye adalah puteri kepada Yuya dan Tuya. Beliau juga merupakan saudara perempuan kepada firaun Ay. Sebahagian ahli kaji Mesir purba berpendapat bahawa tiada kaitan yang wujud di antara Ay dan Tiye.

Namun, kedudukan saudaranya itu (yang juga dikenali sebagai Anen) dilihat menjadi bukti – Ay adalah Paderi Kedua Amun dan banyak mewarisi gelaran daripada Yuya. Selain daripada faktor-faktor ini, tiada sebab lain yang dapat menerangkan bagaimana Ay boleh meraih kedudukannya di dalam istana diraja. Dalam erti kata lain, beliau mempunyai kaitan (pertalian darah) dengan Yuya, Tuya dan Tiye.

MUMIA BERAMBUT CANTIK

Semasa Victor Loretin menemukan sebuah kamar yang menempatkan mumia-mumia pada tahun 1898, beliau menemui seorang mumia wanita yang memiliki rambut yang mengurai panjang lagi cantik – suatu ciri yang amat jarang dilihat pada seorang mumia. Pada tahun 2010, ujian-ujian DNA yang dijalankan oleh pasukan dari Supreme Council of Antiquities, National Geographic dan Siemens mendapati bahawa ‘Wanita Tua’ cantik yang ditemukan di KV35 ini adalah Ratu Tiye. Penyelidikan juga mendapati bahawa mumia wanita itu adalah nenek kepada Tutankhamun, ibunda kepada Akhenaten dan seorang mumia wanita lain yang ditemui di KV35, yang digelari ‘Cik Puan Muda’.

Mumia Ratu Tiye ini ditemui dalam keadaan tidak berbalut atau berbungkus. Jasadnya mengalami kerosakan teruk akibat petualangan pencuri-pencuri purba yang menceroboh makamnya. Seluruh abdomen bahagian depan, termasuklah rongga dadanya mengalami kerosakan. Mumia beliau ditemui dan diperincikan oleh G.E. Smith sebagai wanita berusia pertengahan yang ditemui dalam keadaan tangannya mengulur atau menegak di sisinya, dengan tapak tangan kanan diletakkan di peha kanan. Namun, tangan kirinya pula disilangkan ke atas dada sekaligus mengisyaratkan bahawa beliau berkemungkinan memegang sesuatu semasa dikebumikan.

Perincian ini adalah petanda awal yang mengisyaratkan bahawa beliau adalah seorang ratu. Gigi dan rambutnya berada dalam keadaan yang sangat terpelihara. Pun begitu, mumia ini dikebumikan semula di KV35 tanpa membawa bersama sebarang barangan pengebumian. Bahkan, pihak yang menguburkannya semula langsung tidak membalut atau membungkus semula jasadnya.

Ratu Tiye berkemungkinan pada asalnya dikebumikan di Amarna, makam diraja Akhenate. Akhenaten dan Maetaten (cucunya) dikebumikan di sisinya. Kuil pengebumian bersepuh emas tempat di mana Tiye ditemui berada bersama Akhenaten ditemui di makam KV55 9 (pemakaman terakhir Akhenaten). Namun, shabtis beliau ditemui di makam WV22 – makam milik Amenhotep III.

PENASIHAT DAN ORANG KEPERCAYAAN YANG BIJAK

Tiye diyakini sebagai seorang penasihat yang berkhidmat untuk Amenhotep III dan Akhenaten. Kedudukannya di istana kedua-dua firaun ini agak tinggi. Beliau berkahwin dengan Amenhotep pada tahun kedua pemerintahannya. Ketika itu, mereka berdua masih kanak-kanak namun meluangkan seluruh kehidupan secara bersama. Tiye muncul dalam sejarah sebagai seorang penasihat yang bijak dan wanita yang paling penting dalam istana Amenhotep. Beliau turut menjadi individu yang penting semasa zaman pemerintahan puteranya.

Amenhotep dan Tiye mempunyai beberapa orang anak. Namun tidak dapat diketahui bagaimana kebanyakan anak mereka melepasi usia kanak-kanak. Tiye juga berkemungkinan merupakan ibunda kepada puteri tertua firaun, iaitu Sitamun. Tiye diangkat kedudukannya sebagai Isteri Diraja Agung semasa zaman pemerintahan Amenhotep. Antara puterinya yang lain termasuklah Isis, Henuttaneb, dan Nebetah (yang mungkin adalah individu yang sama dengan puteri Baketaten). Beliau setidak-tidaknya mempunyai dua orang putera, zuriat bersama Amenhotep. Putera pertama adalah Thutmose si Paderi Tinggi Ptah manakala putera kedua pula dilahirkan sebagai Amenhotep IV, namun dikenali dalam sejarah sebagai seorang raja yang mencetuskan revolusi, iaitu Akhenaten.

Amenhotep merupakan seorang firaun yang lasak, banyak meluangkan masanya di luar dan amat bertuah kerana dikurniakan seorang isteri yang sanggup mengikutnya. Istana mereka dilimpahi kekayaan, dan semasa hayat Tiye, Mesir kelihatan seolah-olah sebuah tapak pembinaan yang besar. Diyakini bahawa hubungan yang terjalin antara pasangan ini tidak hanya sekadar berpasak pada perkongsian zuriat. Tiye merupakan seorang wanita yang berpendidikan, selayak seorang raja. Beliau merupakan penasihat dan orang kepercayaan suaminya. Beliau tersenarai dalam lingkungan kecil kepercayaan Amenhotep III.

Sumber-sumber yang ada menunjukkan bahawa beliau adalah seorang yang bijaksana, yakin diri dan amat berpengarh. Tiye memainkan peranan yang aktif dalam politik Mesir, hubungan antarabangsa dll. Beliau adalah ratu pertama Mesir yang dikenali, yang namanya muncul dalam tindakan-tindakan rasmi kerajaan. Sejarahwan mendapati bahawa pemerintah kerajaan Mitanni yang bernama Tushratta pernah berutus surat dengan Tiye.

Tiye dipuja sebagai dewi Hathor-Tefnut di kuil yang terletak di Sedeinga, Nubia. Terdapat sejumlah makam suci yang dibangunkan sebagai dedikasi untuknya. Terdapat juga tasik buatan yang dibina pada tahun ke-12 pemerintahan Amenhotep khusus untuknya

PENAMAT HIKAYAT

Tatkala Amenhotep mangkat selepas memerintah selama 39 tahun, Tiye menguruskan pengebumiannya di Lembah Raja-Raja, tepatnya di sebuah makam yang kini dikenali sebagai WV22. Tiye sendiri kemudiannya mangkat, diperkirakan pada tahun ke-12 pemerintahan Akhenaten (sekitar 1338SM). Dipercayai bahawa punca kemangkatannya itu adalah disebabkan oleh wabak penyakit. Pada waktu-waktu yang sekitar sama itu jugalah ramai figura sejarah yang sezaman dengan Tiye hilang dari lembaran sejarah.

Beliau mangkat pada usia sekitar 50 tahun. Tidak lama selepas kemangkatannya, Akhenaten kehilangan autoriti pemerintahannya dan bandarnya mula hilang pengaruh. Zaman tersebut masih memegang banyak rahsia untuk diungkapkan oleh sejarah, namun sejarahwan meyakini bahawa Tiye adalah individu penting dalam istana Mesir purba. Berikutan kemangkatannya, sebuah zaman pun menemui penamatnya. Kemangkatan Tiye boleh dianggap sebagai petanda berakhirnya kegemilangan Dinasti Ke-18.

TERJEMAHAN:

Natalia Klimczak. (6 Mac 2016). Tiye: One of the Most Influential Women of Ancient Egypt. Ancient Origins. https://www.ancient-origins.net/history-famous-people/tiye-one-most-influential-women-ancient-egypt-005481


AUKUS: Kemelut Kapal Selam Perancis

Australia dan Perancis sedang bertelagah sekarang kerana isu melibatkan perjanjian keselamatan negara. Jujurnya, kalau isu ini berlaku ketika pentadbiran Najib Razak, memang rµntµh habis siling politik Malaysia.

Kerana perjanjian keselamatan Australia ini melibatkan kapal selam yang sepatutnya dibeli daripada pihak Perancis. Kisahnya begini. Pada 15 September 2021, Amerika Syarikat, Australia dan United Kingdom bersetuju untuk menubuhkan sebuah pakatan iaitu AUKUS.

Dibawah panji AUKUS, Amerika Syarikat dan United Kingdom berjanji untuk membantu Australia dari segi kapal selam nuklear. Dan Australia pula senang cakap menjadi pangkalan dua negara Barat.

Gandingan ini adalah usaha halus untuk merintangi cita-cita China (Sanger & Kanno-Youngs, 2021). Faham-faham sajalah politik global sekarang. Kalau dulu cakap lepas, sekarang cakap siang pandang pun malas (Brown, 2021).

Perjanjian ini turut merangkumi teknologi lain seperti kecerdikan buatan misalnya.Cuma lain pula yang terjadi. Patutnya China yang kecoh lebih. Tetapi sekarang ini Perancis pula naik angin. Lain macam.

Pengantin Lari Cari Lelaki Lain

Kemelut Australia dan Perancis ini berlaku atas beberapa faktor. Pertama sekali, Australia mengamalkan demokrasi perwakilan yang kerap bertukar-tukar kerajaan. Antara 2000 hingga 2010, Australia dipimpin John Howard (1996-2007) dan Kevin Rudd (2007-2010).

Tetapi antara 2010 hingga 2020, Australia mempunyai lima perdana menteri. Pada tahun 2009, Australia mengatur langkah untuk membina 12 buah kapal selam. Tukar pentadbiran, kerajaan Australia membuka tender.

Tukar pentadbiran lagi, kerajaan Australia beri tender kepada DCNS (Perancis). Dan tukar pentadbiran lagi, datang pula AUKUS.

Dengan AUKUS, Australia kena guna teknologi nuklear daripada Amerika Syarikat. Jadi pentadbiran Scott Morrison tidak melengahkan masa. Beliau terus membatalkan kontrak bersama Perancis. Sebagai kata mudah, mereka order catering kenduri.

Makanan tengah buat. Mereka cancel last minit sebab teringin pasangan lain. Dasar betul. Walhal keluarga pengantin terpaksa menanggung kerugian AS$36-65 bilion. Terlalu bengang, Perancis menutup pejabat kedutaan di Amerika Syarikat dan Australia (France 24, 2021). Kira besar benarlah isu ini.

Krisis Diplomatik Besar

Perancis sepatutnya mengadakan sebuah sidang kemuncak keselamatan dalam masa terdekat. Akibat isu ini, sidang kemuncak tersebut dibatalkan terus (Sabbagh, Borger & Stewart, 2021).

Perancis pula sedang marah dengan United Kingdom kerana berundur daripada Kesatuan Eropah. Bertalu-talu mereka kutuk. Katanya pihak British sekarang bercita-cita saja untuk membuat Global Britain… walhal itu hanyalah untuk kembali ke pangkuan Amerika Syarikat sebagai naungan sahaja (Bodkin, 2021).

Dan sekarang ahli-ahli politik Perancis sedang bising. Ramai juga mahu Emmanuel Macron “cari telur dan keluar NATO”.

Sementara itu, semua kerajaan dalam AUKUS sekadar sedang menyejukkan keadaan sahaja. Mereka cuba memujuk Perancis… tetapi tidak langsung bagi signal U-Turn. Joe Biden berkata, “kami tiada niat pun nak kacau Perancis.”

Dan Scott Morrison menafikan tuduhan bahawa Australia tidak jujur dengan Perancis… kerana sudah berbulan berbincang pasal hal ini (Gross, Parker, & Hughes, 2021).

Isu ini semestinya akan lama mewarnai politik Perancis. Negara tersebut akan mengadakan pilihan raya dalam masa tujuh bulan lagi. Dan Macron perlu mempertahankan kedudukannya, sekurang-kurangnya bagi pihak parti diasaskan beliau sendiri.

Ketepikan pendapat Perancis sebentar. Negara-negara lain turut berwaspada terhadap AUKUS. Taiwan misalnya meraikan AUKUS sebagai perkembangan yang memanfaatkan demokrasi, keamanan dan kesejahteraan.

Walau bagaimanapun, Malaysia dan Indonesia sebulat suara menyatakan kebimbangan kerana potensi AUKUS ke arah perlumbaan seηjαtα. Malaysia dan New Zealand turut sebulat suara perihal keberadaan kapal selam berteknologi nuklear di perairan negara masing-masing.

Cuma buat masa ini, AUKUS tidak memberi impak terhadap sesiapa… kecuali Perancis.

RUJUKAN:

Bodkin, H. (2021, September 18). France calls UK a ‘junior partner’ in submarine deal as Germany warns it (ditapiskan) Western unity. The Telegraph.

Brown, A. (2021, September 16). Boris Johnson insists Aukus nuclear-powered submarines ‘not intended to be adversarial’. The Scotsman.

France 24. (2021, September 17). France recalls its ambassadors to US and Australia in submarine deal backlash.

Gross, A., Parker, G., & Hughes, L. (2021, September 20). Australia and France intensify (ditapiskan) of words over cancelled submarine deal. Financial Times.

Sabbagh, D., Borger, J., & Stewart, H. (2021, September 19). UK-France defence summit canceled in Aukus row. The Guardian.

Sanger, D., & Kanno-Youngs, Z. (2021, September 15). Biden Announces Defense Deal With Australia in a Bid to Counter China. The New York Times.


Mexico Gesa Sepanyol Dan Vatican Untuk Meminta Maaf Atas Tindakan Mereka

Tidak lama lagi, benua Amerika atau lebih tepat rantau Amerika Tengah dan Amerika Selatan bakal menyambut ulang tahun pendudukan Sepanyol di rantau-rantau berkenaan ke-500. Bagi negara-negara yang terlibat, penjajahan Sepanyol mengundang banyak kisah duka termasuk kez4l1man terhadap penduduk pribumi.

Justeru, tidak hairanlah baru-baru ini Presiden Andrés Manuel López Obrador dari Mexico menulis surat kepada Paus Francis dari Vatican agar memohon maaf atas peranan pihak gereja semasa pendudukan Sepanyol di rantau berkenaan.

Surat tersebut dihantar sendiri oleh isterinya, Beatriz Gutiérrez Müller kepadanya di Vatican selepas mengadakan pertemuan dengan Presiden Itali, Sergio Mattarella.

Dalam surat tersebut, Lopez Obrador menyifatkan Raja Sepanyol, kerajaan Sepanyol dan Vatican seharusnya memohon maaf kepada penduduk pribumi kerana melakukan perkara-perkara yang tidak boleh dimaafkan selepas Conquistador mendarat di Mexico pada 1521.

Beliau berkata, “Mereka bukan sekadar berhak mendapat sikap pemurah kita tetapi satu komitmen yang ikhlas bahawasanya perkara sebegini tidak akan diulangi terhadap budaya dan kepercayaan mereka.” Dan ini bukan kali pertama Lopez Obrador menghantar surat sebegini kepada Sepanyol dan Vatican.

Pada tahun lepas, satu surat sama dihantar kepada pihak Sepanyol dan Vatican. Namun begitu, ia mencetuskan kemarahan Madrid yang menyifatkan perkara tersebut sebagai sudah lama berlalu dan tidak sepatutnya ditimbulkan kerana kedua-dua negara berkongsi budaya yang sama.

Usaha pendudukan Sepanyol di Mexico dimulakan menerusi kedatangan rombongan kecil Conquistador yang diketuai Hernan Cortes. Cortes dan rombongannya yang dibantu sekumpulan penduduk tempatan tiba yang bermusuhan dengan Empayar Aztec di Mexico City (dahulu dikenali sebagai Tenochitlan) pada tahun 1519.

Selepas berjaya menuntut Mexico sebagai sebahagian daripada jajahan takluk Sepanyol, beliau menggerakkan kempen penaklukan yang membawa kepada kejatuhan Empayar Aztec dan Tenochitlan dua tahun kemudian. Dan sehingga hari ini, nama Cortes dianggap kontroversi dalam sejarah Mexico.

Ini kerana beliau bertanggungjawab memvsn4hkan banyak bangunan yang dibina oleh pihak Aztec dan diganti oleh binaan-binaan bercirikan Eropah. Cortes juga bertanggungjawab membantu kempen pihak gereja memaksa penduduk pribumi memeluk agama Kristian dan status mereka diperlakukan bak h4mb4.

Warga Mexico turut melihat kelibat perempuan simpanan Cortes, La Malinche sebagai pengkhianat sehingga hari ini. Menerusi namanya itu, ia kemudian membentuk terma malinchista yang bermaksud seseorang yang lebih gemarkan orang asing berbanding orang tempatan (pengkhianat).

Vatican masih belum memberi sebarang reaksi kepada permohonan Lopez Obrador. Tetapi berdasarkan sejarah, mereka pernah berbuat demikian. Pada tahun 2015, Paus Francis memohon maaf bagi pihak Vatican kepada Bolivia berikutan peranan gereja membabitkan penindasan warga pribumi semasa pendudukan Sepanyol di negara itu.

Dalam surat yang sama, Lopez Obrador turut meminta Vatican memulangkan tiga manuskrip kepada Mexico. Salah satu daripadanya ialah Codex Borgia, sebuah manuskrip yang mengandungi pelbagai kisah dewa-dewi Mexico dan ritual keagamaan yang diadakan semasa era Aztec. Selain itu, Mexico juga mahukan peta asal Tenochitlan yang dilukis oleh Conquistador.

Kesemua artifak ini akan dipinjam Mexico selama setahun bermula pada tahun 2021. Bagi warga Mexico, sekiranya permohonan tersebut diluluskan, ia dianggap satu peluang keemasan menatap antara manuskrip Aztec yang terselamat daripada kempen pembvnvhan budaya dan identiti bangsa yang digerakkan Cortes dan pihak gereja.

Bagi pihak gereja, semua bentuk lukisan dan teks Aztec yang memaparkan ritual keagamaan mereka dianggap sesat dan dipengaruhi unsur syaitan. Justeru, tidak hairanlah banyak teks ini berakhir dib4k4r selama bertahun-tahun selepas kejatuhan Empayar Aztec pada tahun 1521. Sehingga kini, Vatican masih belum memberi reaksi terhadap semua Lopez Obrador.

RUJUKAN:

Agencies. (2020). Mexico asks Pope Francis for apology for church’s role in Spanish conquest. The Guardian. https://www.theguardian.com/world/2020/oct/11/mexico-asks-pope-francis-for-apology-for-churchs-role-in-spanish-conquest

Agren, David dan Burgen, Stephen. (2019). Spain hits back at Mexico in row over colonial rights abuses. The Guardian. https://www.theguardian.com/world/2019/mar/26/spain-hits-back-at-mexico-in-row-over-colonial-rights-abuses

Whelan, Ed. (2020). Will Pope Apologize to Mexico for Church Complicity during Spanish Conquest?. Ancient-Origins. https://www.ancient-origins.net/news-general/spanish-conquest-0014387


Ekpedisi Challenger: Ekpedisi Ilmu Yang Merentasi Zaman

Barat selepas kebangkitan daripada zaman gelap, mereka mencatatkan pencapaian demi pencapaian yang sungguh mengagumkan dunia. Bila admin FJ begitu giat menulis tentang penerokaan angkasa, dan salah satu daripadanya ialah tragedi yang menimpa kapal angkasa Challenger, maka saya tertarik untuk naikkan kembali artikel yang pernah saya nukilkan ini, dengan sedikit penambahbaikkan.

Seperti mana nama kapal-kapal angkasa yang pernah dibina oleh NASA yang diambil sempena dengan kapal-kapal terkenal ketika Zaman Penerokaan yang digerakkan oleh Barat secara besar-besaran, maka penerokaan yang dibuat oleh Challenger turut diambil oleh NASA dengan menyematkan pada salah satu daripada kapal angkasa mereka.

Trend ini turut dapat dilihat pada Shuttle Discovery yang turut mengambil alih sempemna nama HMS Discovery. Shuttle Endeavour mengambil pula nama HMS Endeavour yang menjelajah Pasifik Selatan. Atlantis yang mengambil nama sempena dengan kapal RV Atlantis manakala kapal Columbia pula mengambil nama sempena dengan nama kapal peneroka Columbia pada zaman emas penerokaan dahulu.

Tetapi apa yang istimewanya tentang nama Challenger ini ya? Inilah yang saya mahu berkongsi dengan semua. Ekpedisi Challenger yang bertarikh pada 1872-76 Masihi sebenarnya ialah sebuah ekpedisi hebat yang menetapkan banyak asas dalam ilmu sains hari ini terutamanya dalam bidang oseanografi. Insan yang menjadi pencetus kepada ialah Charles Wybille Thomson dari University Of Edinburgh dan Merchiston Castle School dari Royal Society of London. Kapal HMS Challenger yang digunakan dalam ekpedisi ini dikatakan dilengkap dengan alat-alatan makmal yang sempurna berdasarkan teknologi ketika itu.

Maka sejarah pun bercerita bahawa ketika kapal ini memulakan perlayaran dari Portsmouth, England pada 21 Disember 1872, maka ianya adalah permulaan kepada sebuah penerokaan yang sangat hebat. Dari Portsmouth, maka kapal HMS Challenger dalam ekpedisi ini telah melakukan perlayaran sejauh 127 580 Kilometer. Sepanjang perlayaran yang maha panjang itu, kapal ini telah melakukan beberapa penemuan seperti 492 pengkuran kedalaman lautan, 133 kerja mengorek dasar laut, 263 buah kerja pemerhatian suhu air, melakukan penemuan sekitar 4717 spesies baru lautan.

Antara kejayaan hebat ekpedisi Challenger ini ialah penemuan dasar laut yang merupakan antara terdalam di dunia di sekitar Pulau Guam dan Palau. Dasar laut itu dinamakan sebagai Challenger Deep. Kru kapal tersebut berjaya mengukur kedalaman Challenger Deep sedalam 8184 meters. Ukuran moden pula mengatakan bahawa kedalaman Challenger Deep sebenarnya ialah 10 994 meter. Kemuncak daripada ekpedisi ini sehingga ada yang mendakwa bahawa asas-asas ilmu oceanografi hari ini dimulakan oleh Ekpedisi Challenger.

Menarik bukan?


Zoo Manusia Pada Zaman Imperialis Barat

Cuti sekolah semakin hampir dan saya bercadang untuk bawa anak saya melawat ke zoo. Tetapi dia kata kesian dengan haiwan yang ada di dalam zoo, kerana tidak berada di tempat asal.

“Melur tahu tak, dulu ada zoo manusia?”

Dia tergamam.

Sebelum saya bercerita tentang zoo manusia ini, elok saya mula bercerita tentang Scramble For Africa, di mana dalam mesyuarat dipanggil Berlin Conference pada tahun 1884, pemimpin negara Eropah membahagikan Afrika sebagai tanah jajahan mereka.

Raja Leopold II, Raja Belgium telah menjadikan Congo sebagai hak miliknya dan mana-mana orang yang tidak mahu bekerjasama akan dis3ksa dan dibvnuh.

Kerana status Congo sebagai “personal union” tidak tertakluk dalam perlembagaan Belgium. Maknanya boleh buat ikut suka hatinya.

Leopold II telah memerintah Congo dari 1876 dan pada mesyuarat Berlin itu, negara-negara Eropah yang lain juga mahu bahagian mereka agar tidak bersaing sesama mereka.

Portugal mengekalkan kedudukan mereka di Angola dan Mozambique, sementara Belgium di Congo, Jerman di Tanzania dan Namibia, Itali pula dapat Libya, Eritrea dan bahagian utara Somalia yang dipanggil Somaliland.

Perancis mendapat kawasan di sekitar Sahara dan Sahel, sementara British mendapat kawasan seperti Mesir, Sudan, Kenya, Zimbabwe, Afrika Selatan dan lain-lain.

Apabila mereka membahagikan kawasan, mereka langsung tidak cakna dengan penduduk setempat serta kaum peribumi di sana. Dan di Belgium, disebabkan seluruh tanah Congo adalah milik peribadi Raja Leopold, maka tentera berhak mencvlik mereka untuk dijadikan h4mba abdi, atau hidup dalam zoo manusia.

Tetapi sebenarnya zoo manusia ni bermula sebelum King Leopold lagi. Malangnya, ia bermula pada zaman kegemilangan Tamadun Barat, iaitu Rennaissance.

Keluarga Medici, merupakan keluarga aristokrat, mempunyai sangkar yang ada ramai kaum dari Afrika yang dicvlik dan dijadikan pameran. Orang ramai membayar tiket untuk memerhatikan orang yang berasal dari Afrika seperti kita melihat haiwan di zoo hari ini.

Jadi budaya ini diteruskan oleh penjajah Eropah setiap kali mereka menawan bukan sahaja Afrika tapi benua lain.

Carl Hagenback, merupakan seorang pedagang haiwan eksotik di Eropah, mula mendapat idea untuk memperdagangkan manusia sekitar 1870an.

Antara yang dipamerkan ialah orang Samoa, beberapa kaum dari Papua New Guinea (kerana masa itu adalah jajahan Jerman), orang Sámi di Finland dan orang Nubian di Sudan, dan dipamerkan di zoonya di Hamburg.

Kaisar Wilhelm II turut melawat zoo manusia ini.

Selain Eropah, di Amerika juga mempunyai zoo manusia. Misalnya Phineas Taylor Barnum mempamerkan kembar melekat dari Siam (kerana itu dipanggil kembar Siam) iaitu Chang dan Eng pada 1829, dan dibawa ke tempat pameran dipanggil “freak show”.

Sara Baartman (nama yang diberi oleh penjajah Belanda) merupakan seorang wanita kaum Khoikhoi, yang tinggal di Afrika Selatan, dijadikan pameran freak show di London pada 1810 kerana bentuk punggungnya.

Lelaki bernama Henry Taylor menjualkannya ke S. Reaux, lalu merogolnya untuk eksperimen. Baartman melahirkan anak Reaux tetapi mati sakit akibat penyakit. Baartman mati di tepi jalan di Paris 1815.

Trend zoo manusia ini mula tidak digemari oleh masyarakat Eropah dan Amerika selepas Perang Dunia Pertama, dengan melihatnya sebagai kejam.

Pada 1931, pameran zoo manusia dianjurkan oleh penganjur Pameran Kolonial Perancis di Paris, menarik 34 juta pengunjung, namun pada ketika itu sudah ada suara bantahan dan penentangan terhadap perkara tersebut.

Pada 1925, pameran di Manchester berlangsung di zoo Belle Vue dengan melabelkan orang Afrika sebagai kanibal.

Ironinya, amalan ini diharamkan di Jerman pada zaman Nazi, kerana semangat perkauman mereka membuatkan mereka tidak berminat untuk mengenal kaum lain.

Bagaimanapun, amalan ini terus dihentikan selepas Perang Dunia Kedua.

Pun begitu, ramai bekas penghuni zoo manusia ini mencari kerja dengan bekerja di sarkas yang memerlukan aksi akrobatik yang berbahaya.

Hari ini, rata-rata penduduk dunia melihat perkara ini sebagai tidak berperikemanusiaan dan memang tidak patut diwujudkan semula.

Selepas bercerita tentang zoo manusia, Melur berharap zoo haiwan pun tidak ada lagi sebab dia mahu haiwan tersebut hidup bebas di habitatnya.

Lagipun dia pun kata “kalau nak belajar pasal binatang, Animal Planet kan ada?”

Baiklah, saya bawa dia pergi Muzium Tekstil sahajalah.

Artikel dinaikkan atas ehsan Pop Pelangi.


Kisah Cinta Berusia 4400 Tahun Dari Mesir Purba

Tersembunyi di sebalik batu-batan dan dikelilingi oleh sebuah ruangan makam purba yang luas di Saqqara, ahli-ahli arkeologi mendedahkan sebuah penemuan yang unik – sebuah makam berusia 4400 tahun milik sepasang suami isteri, anak dan mungkin cucu mereka. Namun, apa yang menjadikan makam ini begitu istimewa adalah lukisan relif yang menggambarkan hubungan percintaan antara mereka berdua; suatu perkara yang tersangat jarang berlaku di Mesir pada Zaman Piramid. Kini, lukisan tersebut telah pun disiarkan dalam warna asalnya untuk tontonan awam.Makam ini adalah milik seorang paderi wanita yang bernama Meretites, dan suaminya, seorang penyanyi bernama Kahai yang bekerja di istana firaun. “Mungkin, lantaran itu, makam mereka diperindahkan secara khusus dan dihias oleh pelukis-pelukis istana,” ujar Miral Lashien, seorang penyelidik di Universiti Macquarie.Sememangnya, makam ini dipenuhi dengan lukisan berwarna-warni yang menggambarkan orang sedang menyanyi dan memainkan alatan muzik seperti kecapi (harp) dan seruling. Namun, lukisan yang paling menonjol adalah lukisan di mana pasangan suami isteri tersebut digambarkan saling menatap mata antara satu sama lain, sambil Meretites meletakkan tangan kanannya di atas bahu kanan Kahai.Walaupun gambaran seperti itu mungkin kelihatan biasa-biasa sahaja bagi pasangan yang telah berkahwin, akan tetapi di zaman Mesir purba, gambaran sebegitu hampir tidak wujud sama sekali. Dari zaman Kerajaan Lama (2649-2150SM) iaitu zaman di mana kedua pasangan itu hidup dan zaman di mana binaan piramid mencapai masa-masa kemuncaknya, terdapat beberapa contoh sahaja gambaran pelukan-saling-berhadap di antara pasangan suami isteri, ujar Miral Lashien. “Saya rasa hal seperti ini mengisyaratkan hubungan intim yang sangat istimewa.”Makam ini kali pertama ditemui pada tahun 1966 dan disiarkan di dalam sebuah buku tahun 1971. Namun, penemuan tersebut direkodkan dalam imej hitam-putih berkualiti rendah. Oleh kerana itu, pada tahun 2000, sepasukan saintis dari Pusat Kaji Purba Mesir (Egyptology) Australia di Universiti Macquarie kembali semula ke makam tersebut untuk melakukan kajian dan mendokumentasikan hasil-hasil seni yang ada di sana dalam warna penuh.“Makam ini adalah salah satu contoh hasil seni Kerajaan Lama yang paling berwarna-warni dan pastinya, ia layak untuk diterbitkan dalam warna penuh,” ujar Lashien. Makam ini mengandungi lima buah ‘pintu palsu’ berserta imej-imej si mati. Pjntu-pintu tersebut berfungsi sebagai saluran antara dunia kehidupan dan dunia kematian. Makanan lazimnya diletakkan di hadapan pintu-pintu tersebut agar si mati dapat keluar daripada pintu palsu itu untuk kemudiannya menerima sembah korban berupa makanan itu.

RUJUKAN:April Holloway. (18 November 2013). A 4400-Year-Old Egyptian Love Story. Ancient Origins. https://www.ancient-origins.net/news-general/4400-year-old-egyptian-love-story-001038


Chairil Anwar – Reformis Sajak Moden

Nama Chairil Anwar mungkin tidak seberapa terdengar di telinga masyarakat yang tidak seberapa mendekati sastera. Namun, bagi kelompok pendukung sastera sudah tentu mengenali Chairil Anwar, sasterawan dari Indonesia. Beliau merupakan entiti penting dalam pembangunan puisi moden, khususnya sajak di negeri beliau sendiri, Indonesia dan sedikit sebanyak tersebar ke Malaysia dan negara-negara sekitar yang lainnya.

Chairil Anwar terkenal dengan penglibatan beliau dalam organisasi Angkatan ’45. Angkatan ’45 mempunyai sedikit persamaan dengan Angkatan Sasterawan 1950 atau dikenali sebagai Asas ’50 di Malaysia-Singapura; sebuah organisasi sastera yang mengangkat suara rakyat, tetapi Angkatan ’45 lebih kepada angkatan penentangan penjajah yang lebih ketara. Hal ini kerana organisasi tersebut ditubuhkan sebagai reaksi kepada seniman-seniman Indonesia yang bergabung dalam Keimin Bunka Shidosho, sebuah pusat kebudayaan pro-Jepun yang sangat ditentang oleh Chairil Anwar dan Angkatan ’45.

Reformasi Chairil dalam Sastera

Chairil terkenal dengan tulisan sajak-sajaknya yang berbau menentang, mengkritik, marah dan sebagainya. Kini, perkara itu merupakan sesuatu yang biasa kerana ramai orang biasa yang menulis sajak pendek untuk melahirkan rasa perasaannya kepada umum. Namun, harus diketahui bahawa Chairil Anwar merupakan orang yang bertanggungjawab dalam memerdekakan sajak daripada keterbatasannya. Chairil berjaya membawa sasterawan semasanya serta selepasnya untuk menanamkan rasa pada sajak itu dan menjadikannya lebih ampuh untuk dibaca. Itulah mengapa masyarakat menggelarkan Angkatan ’45 termasuk Chairil Anwar sebagai sasterawan yang tidak berteriak tapi melaksanakan kerana sajak-sajak yang diubah menjadi berkesan.

Joko Pinurbo, seorang sasterawan moden Indonesia berkata, “Chairil memberi kita puisi Indonesia yang sangat moden dengan bentuk yang sangat bebas. Pada masanya, puisi didominasi oleh langgam “Poejangga Baru” yang mana sajaknya amat mementingkan rima kerana diadaptasi daripada pantun dan syair Melayu.”

Harus dimaklum bahawa puisi-puisi Chairil tidak sepopular hari ini pada masanya kerana bentuknya yang bebas dan masyarakat lebih menyukai sajak  Pujangga Baru yang berpasak pantun dan syair Melayu serta membawakan mesej berupa nasihat. Pada 1943, Chairil ke Jakarta dan mempersembahkan puisinya kepada HB Jassin, seorang kritikus sastera. Beliau membacanya dan memuji Chairil namun penerbit tidak berminat untuk menerbitkannya kerana alasan yang sama mengapa masyarakat menolaknya; kebebasan puisi Chairil.

Itulah perkara yang dibawakan oleh Chairil Anwar dan Angkatan ’45; untuk merubah bentuk puisi Indonesia supaya lebih realistik mengenai apa yang berlaku di sekitar masyarakat. Itulah perkara yang dibangkitkan Chairil dalam puisi-puisinya yang mana telah mempengaruhi sasterawan-sasterawan selepasnya seperti Joko Pinurbo, Sapardi Djoko Damono bahkan penyair muda Aan Mansyur, penulis puisi dalam filem Ada Apa Dengan Cinta 2 (AADC 2) berkata, “Tanpa ada sosok Chairil Anwar, saya pasti tidak akan lahir penyair seperti Sapardi dan Aan Mansyur hari ini.” Chairil yang hanya bersekolah setakat sekolah menengah rendah, namun Chairil membaca sastera Inggeris, Belanda dan Jerman. Itulah yang membawa beliau untuk membawa sajak-sajak keluar daripada kepompong tradisional.

Kesimpulan

Sumbangan Chairil amat besar dalam memperkenalkan puisi-puisi moden kepada Indonesia, Nusantara amnya. Reformasi dalam sajak yang dibawa oleh Chairil itu juga sedikit sebanyak mempengaruhi penulisan sajak di Malaysia. Hari ini kita dapat lihat bahawa masyarakat umum sudah mula menulis puisi untuk melahirkan rasa, kritikan dan pelbagai kepentingan walaupun tidak berasal daripada latarbelakang sastera. Inilah yang dibawa dan dikehendaki oleh sosok seorang Chairil Anwar, iaitu kebebasan dalam sajak kerana sajak bukan hanya sebagai penyedap tetapi boleh dibawa berentap.

Aku
Oleh Chairil Anwar

Kalau sampai waktuku,
Kumau tak seorang kan merayu,
Tidak juga kau,
Tak perlu sedu sedan itu.

Aku ini binatang jalang,
Dari kumpulannya terbuang,
Biar peluru menembus kulitku,
Aku tetap meradang menerjang.

Luka dan bisa kubawa berlari,
Berlari,
Hingga hilang pedih peri.

Dan aku akan lebih baik tidak peduli,
Aku mau hidup seribu tahun lagi.

Maret, 1943

(puisi terkenal Aku ini ditulis Chairi untuk ayahnya yang menyuruhnya pulang ke Medan untuk kehidupan yang lebih layak. Chairil dan ibunya merantau ke Jakarta setelah ayahnya mempoligamikan ibu Chairil.)

Artikel disumbangkan oleh NZ Tjokroaminoto untuk The Patriots.


Konsep Sempadan Negeri-Negeri Melayu Sebelum Kedatangan British

Sebahagian orang mendakwa bahawa persempadanan di negeri-negeri Melayu hanya  wujud selepas kedatangan British. Sejauhmana pendapat ini benar? Jika sempadan itu benar-benar wujud, bagaimana bentuk sempadan itu.

Konsep Sempadan Melayu

Kita harus mengakui bahawasanya sukar untuk dinyatakan dengan jelas persempadanan antara negeri-negeri Melayu sebelum campur tangan British, namun sempadan tetap wujud. Orang Melayu sekian lama mempunyai definisi sendiri mengenai persempadanan di kawasan negeri mereka. Walaupun tidak mempunyai hitam putih perjanjian yang jelas dan batu ukur atau penanda seperti zaman British, tetapi orang Melayu telah menggunakan istilah ‘negeri’ atau ‘berbuat negeri’ yang sebenarnya tetap membawa makna satu ruang wilayah atau sempadan kekuasaan pemerintah Melayu.

Istilah ‘negeri’ dalam manuskrip Melayu

Kita tidak mempunyai pilihan lain untuk mengetahui konsep negeri bagi orang Melayu melainkan merujuk kepada manuskrip dan naskhah pensejarahan orang Melayu. Dalam teks Sejarah Melayu misalnya, istilah negeri menjadi pegangan orang Melayu atau paling tidak pengarang Sejarah Melayu telah menggambarkan skop kekuasaan seseorang
pemerintah. Contohnya,

“Maka segala negeri yang bertemu dengan Raja Suran habis dialahkannya. Maka semuanya habis takluk baginda. Setelah berapa lamanya maka Raja Suran pun sampailah kepada sebuah negeri ~ Gangga Nagara namanya.”

(Sulalat u’s Salatin, 2016: 17)

Ini merupakan salah satu contoh dari sekian banyak istilah ‘negeri’ yang ditemukan dalam teks-teks Melayu. Biarpun tidak disebutkan dengan jelas mengenai bentuk garis sempadan itu, namun penggunaan istilah ‘negeri’ boleh dijadikan panduan sebagai pembatas kekuasaan pemerintah secara jelas. Bahkan istilah ‘negeri’ terus diguna pakai setelah kemunculan Melaka tanpa sempadan yang jelas. Misalnya dalam syair ini,

“Dengarkan tuan suatu madah
Kisah baginda sultan di Kedah
Negerinya ramai terlalu indah
Isi negeri semuanya madah”

(Syair Sultan Maulana, 1980: 203)

Teks-teks Melayu sering menggunakan istilah ‘berbuat negeri’ atau ‘membuat negeri’ tatkala pemerintah ingin membuka kawasan baru. Dalam teks Misa Melayu, kekerapan raja-raja Perak membuka ibu kota baru diistilahkan sebagai ‘membuat negeri’. Manakala teks Tuhfat al Nafis juga menggunakan istilah yang sama bagi merujuk tindakan raja-raja Johor. Maka, istilah negeri yang digunakan tetap membawa satu maksud ruang wilayah atau sempadan walaupun tanpa garis sempadan yang jelas.

Laut dan Sungai sebagai sempadan

Sebelum kedatangan British, laut dan sungai menjadi faktor penting dalam pembentukan sempadan. Ini tidak menghairankan kerana kemunculan penempatan awal Melayu bermula di pinggir sungai. Satu fakta yang tidak disedari ramai orang ialah hampir kesemua negeri Melayu kecuali Negeri Sembilan mendapat nama melalui sungai. Ini kerana sungai merupakan tempat tertubuhnya sesuatu kerajaan. Misalnya, persempadanan di antara Perak dan Selangor sejak tahun 1825 dengan persetujuan oleh kedua-dua pemerintah negeri Perak dan Selangor, iaitu Sultan Abdullah Muazam Shah (1825-1830) Perak dan Sultan Ibrahim (1778-1826) Selangor yang bersetuju menentukan sempadan di antara kedua-dua negeri tersebut iaitu di Sungai Bernam.

Sempadan berdasarkan kuasa pemerintah

Persempadanan di Negeri-Negeri Melayu sering berubah-ubah mengikut kekuasaan pemerintah masing-masing. Perebutan kawasan biasa terjadi antara pemerintah Melayu tradisional, terutama di kawasan yang mempunyai potensi ekonomi. Antara kes yang kurang diberi perhatian ramai ialah mengenai krisis persempadanan yang terjadi antara Selangor dan Perak bermula pada 1804.

Sikap Sultan Selangor pada ketika itu, Sultan Ibrahim (1778-1826) yang ingin menjadikan negerinya sebagai pengeluar bijih timah tersohor dan terkaya berbanding Perak, telah menawan kawasan di selatan Perak. Menjadikan Perak telah kehilangan wilayahnya dari Tanjong Malim sehingga Bidor. Sultan Selangor mengukuhkan kedudukannya dengan meletakkan wakilnya Raja Hasan sebagai penguasa yang mengutip cukai di kawasan tersebut. Persempadanan ini berlarutan sehingga termeterai Perjanjian Anderson 1825 yang menjadikan Sungai Bernam sebagai sempadan baru yang dipersetujui oleh Sultan Selangor dan Sultan Perak.

British mengiktiraf Negeri-Negeri Melayu

Jika ada orang yang masih berpendapat orang Melayu tidak mempunyai sempadan dan sempadan hanya dibuat selepas kedatangan British. Maka itu adalah pendapat yang lemah dan menunjukkan ketidakfahaman terhadap konsep tradisional dengan konsep baru. Sikap British yang mengiktiraf kedaulatan Raja/Sultan sesebuah negeri menunjukkan wujudnya sempadan politik dan ekonomi pada waktu itu. Kedatangan British tidak lain dan tidak bukan hanyalah melukis peta mengikut selera kepentingan ekonomi mereka sahaja. Sedangkan sempadan sudah lama wujud dalam bentuk dan nilai orang Melayu sendiri

RUJUKAN

Abdullah Zakaria, 2004. Sempadan Negeri Melayu Sebelum Campur Tangan British. Bengkel Pengesahan Fakta Sejarah Persempadanan Negeri-negeri di Tanah Melayu. Kuala Lumpur; Arkib Negara Malaysia

Ahmat Adam, 2016. Sulalat u’s-Salatin yakni pertuturan segala raja-raja. Dialih aksara dan  disunting dengan kritis serta diberi anotasi dan pengenalan. Kuala Lumpur:Yayasan Karyawan

Mardiana Nordin, 2004. Sempadan dan Kuasa Dalam Negeri-Negeri Melayu. Bengkel Pengesahan Fakta Sejarah Persempadanan Negeri-negeri di Tanah Melayu. Kuala Lumpur; Arkib Negara Malaysia

Muhammad Yusoff Hashim, 1980. Syair Sultan Maulana. Kuala Lumpur: Penerbit Universiti Malaya

Raja Chulan, 1991. Misa Melayu. Kuala Lumpur: Penerbit Pustaka Antara
S.Sivachandralingam. 2004.

Sempadan Negeri-negeri Melayu Pada Zaman Pemerintahan British. Bengkel Pengesahan Fakta Sejarah Persempadanan Negeri-negeri di Tanah Melayu. Kuala Lumpur; Arkib Negara Malaysia


Mengapa Manuskrip Melayu Berakhir Di Pasar-Pasar Karat?

Perbezaan manuskrip Melayu Petani dan Aceh adalah daripada kekemasan khatnya. Di Aceh penerbitan kitab atau risalah menjadi suatu industri yang dijalankan secara besar-besaran menyebabkan ‘demand’ produksi yang terlalu tinggi mengurangkan cermatan pengarang. Sesetengah pengarang telah menyertakan tulisan “untuk dijual kepada” membayangkan nilai komersialnya di sana.

Berbeza di Semenanjung naskhah naskhah yang dikarang dibuat kebanyakannya sebegitu cermat khasnya di Petani kerana ia biasanya khas untuk akses patron patron diraja dan bangsawan Melayu.

Seperkara yang menarik minat saya ketika meneliti manuskrip-manuskrip Melayu di suatu institusi di Kuala Lumpur siang tadi adalah dapat mengetahui ‘features’ unik yang boleh diamati padanya.

“Teknologi Melayu adalah pada penghasilan manuskripnya.”

Jelas Dr. Fauzi menerangkan kekuatan orang Melayu yang menjadi kegilaan Raffles dan orientalis Eropah lainnya.

Kita perlu memahami dari sudut pandang indigenis bahawa kekuatan kita bukan terletak pada gahnya monumen-monumen berupa Angkor Wat mahupun Borobudur tetapi pada anjung pemikiran, pada falsafat kerohanian, intelek yang menjadi budi atau psyche orang Melayu selama berkurun lamanya.

Terlopong juga saya apabila mengetahui yang satu keunikan manuskrip Petani yang tidak dapat ditemui pada yang lainnya di Alam Melayu selain bentuk khat dan ragam hiasnya(iluminasi) kami buat pertama kalinya diberitahu bahawa khat Petani adalah satu-satunya yang mempunyai tulisan rubrikasi berwarna ungu. Apabila saya tanya apa material pembuatannya, lagi terlopong apabila dinyatakan ia diambil daripada ekstrak tumbuhan senduduk.

“Raja Ungu.”

Ini nama yang timbul dalam benak fikiran saya dan saudara-saudara pelangi baginda apakah dinamakan bersempena dengan meriahnya industri penghasilan warna celupan di Petani.

Alangkah majunya orang kita sehingga mampu membuat proses penghasilan dakwat yang bukan senang. Kami dimaklumkan juga bahawa kebanyakan kertas yang digunakan di Petani semenjak kurun ke-16 masihi datangnya dari satu keluarga penghasilnya di Italia. Dr Fauzi menyatakan ketika berkunjung ke Petani dahulu dia dapati ada kertas-kertas tersebut yang masih kosong baru dibawa keluar untuk ditulis oleh pelajar-pelajar pondok. Bayangkan berapa lama!?

Macam-macam lagi keajaiban manuskrip Melayu yang saya buat pertama kalinya menghayatinya secara ‘by hand” termasuklah berhadapan dengan manuskrip berbalut ‘cover’ kulit pokok tapi apabila dibuka didalamnya ada ilmu navigasi lama. Ilmu baru juga buat kami apabila mengetahui buku dahulu tidak ditaruh angka mukasurat sebaliknya ditandakan pada helaian berikutnya dengan perkataan terakhir yang tertera pada helaian sebelumnya.

Cuma daripada semua keajaiban dan ketakjuban seni penulisan intelektual tersebut sekali lagi terketuk kerana datang cerita-cerita klise bagaimana profesor profesor Melayu sendiri mempertikaikan usaha memelihara khazanah bangsa kita. Juga ramai yang menjadi sumber dapatan manuskrip kebanyakannya datang dari kalangan orang Melayu yang tidak reti membaca tulisan jawi. Bayangkan kitab-kitab yang ditulis oleh datuk mereka dan disimpan akhirnya dijual dengan harga RM 10 kerana anak cucu tak reti menilai. Jika mahu dijual pun juallah dengan harga yang bermaruah. Selebihnya tinggal sejarah banyak yang habis hayat di pasar-pasar karat, loken tempatan. Mesti lawak membayangkan riak muka pemburu manuskrip dari Singapura, Jepun atau Amerika jika mereka tahu hakikat ini.

Apabila ditanya apa isi maka ada yang menjawab “diari” sedangkan apa yang hendak diserahkannya itu adalah kitab sains lama nenek moyang dia sendiri.

Kebebalan anak bangsa kita begitu ketara sehinggakan ada satu kisah di sebuah galeri, satu kain batik lepas Petani orang kita pandang sebelah mata dan tidak diketahui gunanya sehinggalah satu hari menganga orang kita apabila datang sarjana mat saleh mengatakan “ini kain kebal” yang ditulis sebagai azimat masuk ke medan perang. Mengapa dia boleh tahu dan kita orang sini tidak tahu? Ini satu fenomena yang amat pelik.

Isu ini berlaku sebenarnya akibat pencairan intelek bangsa kita setelah gemilang beratus-ratus tahun. Kita mengatakan ini kerana seni dan teknologi tampak orang Melayu sebenarnya menggambarkan anjung dunia pemikiran(weltenschaung) mereka dan tatkala kita melihat hilangnya kefahaman dan penghasilan estetika orang Melayu maka tampaklah bahawa minda falsafah mereka kian terungkai.

Contoh satu lagi adalah dengan membandingkan seni tampak zaman klasik dengan hari ini kita dapat membaca perubahan minda Melayu yang semakin simplistik, hilang kehalusannya. Mengenang kata-kata seorang sahabat saya bahawa keris itu sendiri dipermuliakan dan dijinjing, disisip ke merata rata tempat dijulang sebagai simbolisme Melayu kerana ia adalah ’embodiment’ paling komprehensif identiti, intelek, falsafah dan sains teknologi Melayu. Ia dibawa ke hulu ke hilir melambangkan perjalanan dan memori panjang bangsa Melayu dan roh ini hilang dengan ketibaan undang-undang British yang melihatnya semata-mata sebagai perkakasan militan lantas diharamkan. Mujurlah ada raja-raja Melayu yang saban tahun memeliharanya dalam sekian istiadat-istiadat itupun hendak dibuang juga.

“Buat membazir duit rakyat saja..” adalah kata-kata yang keluar dari mulut kita sendiri.

Ini bahana modenisasi dan materialisasi masyarakat yang diasuh untuk menjadi kaku, gersang dan hidup dalam kitaran ‘rat race’ kapitalis dan saki baki kepentingan berbau era kolonialis. Meminjam kata-kata seorang ilmuan dari Yayasan Karyawan, anak-anak kita tidak diajar dengan semua ini. Apa yang diajar adalah bila besar nanti nak jadi apa.

Kita perlu membina kembali kemahiran falsafah Melayu ini kerana ia ibu kepada pembangunan segala aspek material mereka. Mereka perlu disedarkan untuk menghargai dengan menyimpan hatta catatan-catatan kecil milik mereka sendiri demi faedah untuk anak cucu dan bangsa seratus mahupun lima ratus tahun akan datang. Harta intelek ini jangan dimuziumkan kerana ia bukan barang lapuk tetapi sentiasa hidup memberi faedah dan khasiat meneruskan pengaliran intelek lampau ke masa kini dan masa hadapan.


Bagaimana Klopp Memulakan Karier Pengurusnya?

Semua
sedia maklum awal pagi 1 Jun ini, Tottenham Hotspur dan Liverpool bakal bertemu
di Wanda Metropolitano bagi menentukan siapa pemenang terbaru Liga Juara-Juara
Eropah. Mungkin bagi peminat kedua-dua pasukan, ini merupakan satu lagi
pertembungan biasa Jurgen Klopp-Mauricio Pochettino seperti dalam Liga Perdana
Inggeris. Tetapi bagi yang mengikuti karier Klopp semenjak memulakan karier
pengurusannya di Mainz, ramai mengharapkan final kali ini menyebelahi beliau
selepas kecewa beberapa kali di pentas final berprestij itu.

Bagi bekas pengarah sukan Mainz Christian Heidel, keputusan yang diambil lembaga pengarah kelab pada Februari 2001 bukan berdasarkan logik akal tetapi lebih kepada naluri. Jika ditanya empunya badan, beliau menerangkan pekerjaan pertamanya sebagai langkah terdesak pihak lembaga pengarah untuk menyelamatkan Mainz dari penyingkiran 2.Bundesliga. Tetapi menurut Heidel, ia lebih daripada itu. Beliau berkata, “Untuk menjadikan Jurgen beralih dari seorang pemain kepada seorang jurulatih dalam tempoh yang agak sukar ialah satu keputusan yang berdasarkan naluri, bukan logik. Klopp bukan kapten pasukan tetapi beliau seorang pemimpin yang beremosi dan dianggap figura taktikal pasukan. Beliau mempelajari sains sukan semasa di Mainz dan sudah jelas beliau akan menjadi jurulatih selepas menamatkan karier permainannya. Saya perlukan seorang jurulatih yang mengikut jejak langkah Wolfgang Frank (bos lama dan mentor Klopp). Bagaimanapun, dua jurulatih yang dilantik sebelumnya gagal berbuat demikian. Saya percaya Jurgen boleh melakukannya tetapi ia masih satu risiko.”

Frank
bukanlah nama besar di Jerman ketika itu tetapi ideanya menggunakan formasi
4-4-2, membuang peranan sweeper/libero dan menekankan elemen tekanan ke atas
pihak lawan dianggap satu idea revolusi yang memberi inspirasi kepada jurulatih
lain seperti Klopp dan pengurus pasukan kebangsaan Jerman, Joachim Low. Selain
Frank, individu lain yang memberi inspirasi kepada Klopp sepanjang kariernya
sebagai pengurus ialah bapanya, Norbert. Bapanya pernah bermain sebagai penjaga
gol remaja Kaiserslautern sebelum bekerja sebagai jurujual banyak memberi
inspirasi kepadanya dari segi karisma, etika kerja dan kesetiaan. Suasana di
Mainz juga turut memberi inspirasi kepada Klopp bahawa kerja keras dan
kebijaksanaan boleh mengisi sebarang kekurangan dalam pasukan terutama di
bahagian pertahanan.

Maka, itulah apa yang dimahukan Heidel semasa bertemu dengan Klopp. Beliau tidak mengambil masa lama sebelum berkata, “Saya boleh lakukannya.” Bila pengarah sukan Mainz ketika itu meninjau hari kedua sesi latihan, semua pemain menunjukkan komitmen terhadap rancangan Klopp.

Dalam perlawanan pertamanya sebagai pengurus, Mainz berhadapan dengan MSV Duisburg yang dianggap pilihan utama untuk memenangi perlawanan tersebut. Tetapi pada akhir perlawanan, keputusan perlawanan memihak Mainz dengan kemenangan 1-0. Dan Duisburg langsung tidak berpeluang berikutan kesediaan pemain untuk berlari lebih kuat dan keghairahan permainan mereka. Walaupun belanjawan mereka dianggap antara yang terkecil dalam liga tetapi itu bukan alasan bagi menjadikan mereka lebih kuat.

Pengalaman kehidupan Klopp sendiri sebenarnya menjadikan beliau seorang pejuang. Tidak ramai tahu beliau bergelar pemain profesional pada usia 23 tahun. Klopp pernah menjalani ujian pemilihan bersama kelab yang diminatinya iaitu Vfb Stuttgart semasa remaja tetapi tidak berjaya.

Dan sebelum berjaya mendapat kontrak sepenuh masa dengan Mainz, beliau terpaksa mengimbangi antara kerja separuh masa, karier permainan bersama kelab-kelab seperti Eintracht Frankfurt II dan Pforzheim, memburu ijazah perniagaan sukan di Universiti Goethe, Frankfurt dan menjaga keluarga mudanya ketika itu.

Baginya, cabaran sebegini hanyalah satu lagi langkah dalam kehidupan kerana di sebalik kejayaan atau kegagalan, pasti ada hikmah. Mungkin kerana itu juga, Klopp tidaklah terlalu bersedih dengan kegagalan yang dialami dan terus berusaha mengecapi kejayaan yang dimahukannya.

Jika ada yang menyangka semangat tidak putus asa hanya dimanifestasikan semasa kemenangan mengejut The Reds ke atas Barcelona semasa separuh akhir kedua Liga Juara-Juara Eropah, ia sebenarnya sudah dimanifestasikan semasa Klopp masih lagi di Mainz. Selepas berjaya membimbing mereka mengelak dari penyingkiran pada musim 2001-2002, musim tersebut dan musim 2002-2003 menyaksikan Mainz terlepas peluang menyertai Bundesliga berikutan perbezaan satu mata (2001-2002) dan perbezaan jaringan (2002-2003).

Bagi mana-mana pengurus, kegagalan sebegini nyata memeritkan. Tetapi bagi Klopp, ia merupakan pembakar semangat untuk terus mencuba. Bila berucap di hadapan 10,000 penyokong di pusat bandar Mainz, beliau berkata, “Kita akan buktikan bahawa tidak mustahil untuk bangkit selepas keperitan ini.”

Untuk sesi latihan pertama pra-musim 2003-2004, sesi tersebut dihadiri 10,000 penyokong. Sejak itu, mereka berjaya mencapai kenaikan ke Bundesliga pada akhir musim dan kekal di situ selama tiga musim sebelum tersingkir pada akhir musim 2006-2007. Selepas Mainz tersingkir, peminat tidak berganjak dari stadium sambil mendengar pengumuman Klopp ini, “Kami akan kembali, mudah sahaja!”

Bagi Heidel, itu sudah cukup menggembirakan para penyokong yang menyambut penyingkiran mereka seperti meraikan kejuaraan liga. Walaupun Mainz gagal layak ke Bundesliga pada akhir musim itu, sasaran itu akhirnya tercapai pada musim 2008-2009 di bawah bimbingan pengganti Klopp, Jorn Andersen. Sementara Klopp pula menerima tawaran Dortmund pada awal musim 2008-2009 sekaligus memulakan perjalanan ke Merseyside dan Liverpool yang kita kenali hari ini.

Bagi Heidel, beliau tidak memerlukan bukti rakan lamanya seorang pemenang dengan menjulang Liga Juara-Juara Eropah. Tetapi pada masa sama, beliau berbangga dengan pencapaian Klopp sejak itu dari Dortmund hingga Liverpool hari ini. Heidel berkata, “Saya mengenalinya selama 30 tahun dan beliau masih sama, masih bersikap jujur. Ya, beliau banyak belajar.

Di 2.Bundesliga, Klopp sentiasa dihalau keluar ke bangku penonton oleh pengadil setiap empat minggu kerana kegagalannya mengawal emosi. Sekarang, beliau dapat mengawalnya. Klopp masih lagi jujur dan ikhlas. Malangnya, kami masih lagi jarang berjumpa tetapi kami tahu salah seorang akan sentiasa ada bila seorang yang lain memerlukan bantuan. Saya berharap beliau dapat memenangi final itu kerana saya tidak tahu siapa yang lebih layak memenanginya melainkan Klopp.”

SUMBER

Hunter,
Andy. (2019) How a gut decision began Jürgen Klopp’s managerial rollercoaster.
The Guardian. https://www.theguardian.com/football/2019/may/31/jurgen-klopp-champions-league-final-liverpool-mainz


Pertempuran Meggido: Pertempuran Agung Mesir Purba

Pertempuran Meggido diiktiraf oleh para sejarawan sebagai pertempuran pertama dalam sejarah dunia yang direkodkan dengan begitu teliti, selain daripada pertempuran pertama yang dicatatkan penggunaan busur panah berserta pertempuran pertama dalam sejarah yang melibatkan pengiraan anggota tubuh yang menyertai dan terkorban di dalamnya.

Untuk rekod, Pertempuran Megiddo berlaku kira-kira 1482 SM, kira-kira 2000 tahun sebelum kelahiran Rasulullah S.A.W dan kira-kira 900 tahun sebelum berdirinya tamadun terawal bangsa Melayu yang diketahui setakat ini, iaitu Sungai Batu. Segala rekod mengenai pertempuran ini dipahat pada Hall of Annals yang berada di Kuil Amun-Re di Thebes oleh seorang seorang penyimpan rekod pertempuran ketika itu yang bernama Tjaneni.

Meggido pula ialah nama sebuah kota penting yang terletak di antara laluan antara Mesir ke Syiria dan Mesopotamia dan ianya boleh menjadi sebab utama yang akan menghalang firaun menjejakkan kaki ke mana-mana empayarnya.

Semuanya bermula ketika raja-raja yang memerintah setiap negara kota di Kanaan mula memberontak menentang pemerintahan Firaun Thutmose III lalu menjalankan pakatan antara satu sama lain terutama Raja Kades dan juga Raja Megiddo. Untuk menundukkan pemberontakan ini, Thutmose III telah mara dengan bala tenteranya yang berjumlah dalam sekitar 10 000 – 20 000 orang manakala pakatan-pakatan negara-negara kota Kanaan mempunyai tentera berjumlah sekitar 10 000 – 15 000 orang.

Apa yang menariknya dalam pertempuran ini ialah tentang cara Firaun Thutmose III berfikir. Ketika sampai di Yehem, mereka mengalami sedikit perbezaan pendapat tentang jalan yang mahu dipilih untuk sampai ke Megiddo. Dari Yaham, terdapat tiga jalan untuk ke sana, namun jalan yang paling dekat tetapi berisiko ialah melalui Aruna. Kerana di jalan ini, laluannya sangatlah sempit dan terdapat jurang yang curam mengapit jalannya. Kalau nanti tentera Kanaan tunggu di hujung jalan tersebut, maka bala yang besar pasti menimpa tentera Thutmose III.

Maka, salah seorang daripada jeneral Thutmose III sendiri mencadangkan kepada Thutmose III untuk memilih jalan paling selamat namun Thutmose III menolak cadangan itu sambil mengatakan bahawa pastinya musuhnya akan menyangka Thutmose III memilih jalan yang paling senang. Ternyata risiko yang diambil oleh Thutmose III ini memang berbaloi kerana mereka sampai pada jalan yang tidak langsung kelihatan sebarang tentera pemberontak Kanaan yang sebenarnya sebahagian besarnya berkampung di 2 jalan yang lain, menanti kedatangan Thutmose III.

Maka ketika itulah Thutmose III mengambil kesempatan ini dengan terus menyerang Megido pada keesokan harinya. Barisan tentera Thutmose II dibahagikan kepada tiga bahagian dalam formasi cekung dan Thutmose III dikatakan mengetuai serangan di bahagian tengah di atas pedati perangnya. Tentera Kanaan yang mempertahankan Megiddo ketika itu kebanyakannya daripada unit pedati perang tentera Kanaan sementara unit infantry Kanaan sedang berada di laluan utara dan selatan yang tak dipilih oleh Thutmose III. Tentera Kanaan tidak mampu menahan gempuran Thutmose III lalu terus berundur masuk ke dalam kota Megiddo.

Malangnya, peluang itu tidak digunakan pula oleh Thutmose III untuk terus menawan kota Megiddo sebaliknya terus menjarah di sekitar Megiddo yang kaya dengan sumber alam, sementara penduduk Megiddo yang tidak bersedia untuk kepungan itu terus kebulur di dalamnya. Tindakan Thutmose III ini membolehkan Raja Kedesh dan Mgiddo menyertai barisan askar pertahannnya di dalam kota. Rancangan awal Thutmose III untuk menawan kota itu pada awal pertempuran terpaksa bertukar menjadi rancangan pengepungan ke atas kota tersebut. Pengepungan berlanjytan selama 7 bulan apabila membina parit dan pagar kubu di sekitar kota memaksa musuhnya untuk menyerah kalah.

Untuk rekod, kejayaan Thutmose III menawan Megiddo telah mendatangkan hasil perang yang terlalu banyak. Dikatakan bahawa Thutmose merampas lebih 2000 ekor kuda, 191 ekor anak kuda, 200 baju zirah, 502 busur, 1929 sapi, 22, 500 ekor kambing biri-biri, serta baju besi diraja, pedati perang diraja miliki Raja Meggido.


Nenek Moyang The Rock Berlayar Ke Antartika 1,000 Tahun Lebih Awal Dari Eropah

Antartika ialah satu-satunya benua yang tidak akan dimiliki oleh negara-negara di seluruh dunia. Selain lokasinya yang berada di Kutub Selatan yang mustahil untuk manusia tinggal dalam jangka masa yang lama, ekosistem dan sumber mineral dalam perut benua ini harus dijaga untuk sejagat dunia. Kini, beua tersejuk dunia ini menjadi tempat penyelidikan saintis-saintis untuk mengkaji ekosistem serta keadaan geografinya.

Sejarah penerokaan benua Antartika, menurut catatan sejarah bermula pada tahun 1820 oleh peneroka Rusia, kemudian diikuti oleh peneroka Amerika pada tahun seterusnya. Yang sebenarnya, terdapat kajian menunjukkan bahawa ada manusia yang terawal meneroka Antartika sebelum tahun 1820, malah menjadikan benua itu sebagai tempat persinggahan! Golongan yang terawal meneroka Antartika tersebut ialah nenek moyang The Rock, lebih tepat kaum Maori dari New Zealand.

Betulkah orang Maori, iaitu saudara jauh orang Melayu ini pernah menjelajah Antartika dulu? Dan kenapa saintis sekarang baru menemuipenemuan yang akan merubah sejarah penjelajahan ke benua paling selatan ini? Untuk menjawab persoalan-persoalan ini, pembaca harus membaca artikel ini lebih lanjut.

Kajian ini dilaksanakan dilaksanakan oleh kumpulan penyelidik yang diketuai oleh ahli biologi konservasi bernama Priscilla Wehi dari pusat penyelidikan Manaaki Whenua Landcare Research. Sumber kajian mereka berdasarkan kisah lisan yang disampaikan turun-temurun yang dipanggil sebagai ‘grey literature’.

Penemuan pertama mereka ialah kisah tentang penjelajahan laut orang Maori pada abad ke-7 Masihi. Masa ini New Zealand masih belum diduduki oleh orang Maori sendiri. Dikatakan bahawa ketua orang Maori bernama Hui Te Rangiora bersama anggota pelayarannya berlayar ke selatan Lautan Pasifik, kemudian menemui laut yang mengeras menjadi ais. Di sini, Wehi percaya bahawa mereka hampir tiba ke Antartika dan tidak mustahil mereka menemui benua tersebut.

Penemuan kedua juga dari kisah lisan ialah Te Atu, seorang pelayar dari puak Ngapuhi yang menduduki Semenanjung Northland di utara New Zealand. Te Atu ialah orang Maori pertama tiba di Antartika pada tahun 1840 ketika bersama kumpulan ekspedisi Amerika Syarikat. Pada akhir abad ke-19 dan awal abad ke-20 Masihi, penjelajahan di Antartika semakin rancak oleh para penjelajah Eropah dan Amerika Syarikat, dengan bantuan orang Maori dari New Zealand.

Dari pengalaman orang Maori menjelajah ke Antartika ini, Wehi mengesahkan bahawa tidak mustahil nenek moyang mereka pernah tiba di perairan Antartika, sekaligus pernah memijak kaki di benua tersebut. Tapi, tidak ada pendedahan tentang sejarah lisan mereka untuk memberitahu dunia tentang kisah penjelajahan orang Maori ini. Jadi, inilah tugas Wehi sebagai pengkaji yang menyampaikan penemuan menarik ini.

Walau bagaimanapun, terdapat masalah dalam kajian Wehi ini, sehingga ramai saintis New Zealand sendiri mempertikaikan kredibiliti Wehi sebagai saintis. Masalah tersebut ialah ketiadaan bukti yang jelas dan nyata untuk sahihkan kisah penjelajahan orang Maori ke Antartika ini. Dari laman web sains bernama Why Evolution is True? Yang menyiarkan artikel bertajuk ‘Once again: did the Maori discover Antarctica?’, penulis mempertikaikan hujah Wehi yang menyatakan bahawa beliau tidak telus atas kajian saintifik yang biasanya siantis lain lakukan.

Penulis artikel menjelaskan bahawa penemuan hanya bergantung kepada ‘grey literature’ yang didakwa olelh Wehi  sebenarnya tidak cukup lagi untuk mengesahkan perkaitan orang Maori dengan Antartika. Kisah penjelajahan mereka ke Antartika sekadar dongeng saja, jika masih tidak dapat disahihkan dari pembuktian saintifik seperti sumber bertulis seperti karya-karya yang ditulis oleh orang Maori sendiri. Jadi, adakah Wehi menipu semata-mata memulihara kisah lisan orang Maori saja?

Sama ada Wehi menipu atau tidak, kajian ini membuka minda kita tentang sejarah saudara jauh orang Melayu ini. Orang Maori mempunyai kisah-kisah yang menarik tentang asal-usul mereka sehingga kita percaya bahawa kisah mereka ini hanya mitos belaka. Tapi mereka adalah kaum yang tidak melupakan asal -usul mereka dan masih mengamalkan kehidupan tradisional mereka, di samping berasimilasi dengan kehidupan moden pada abad kini. Mungkin kisah penjelajahan mereka ke Antartika benar-benar terjadi, namun tunggu masa saja bagi membuktikan kesahihan penjelajahan mereka.

Sekiranya kisah mereka benar, pastikan sejarah penjelajahan Antartika akan berubah. Bukannya peneroka Rusia yang pertama menjelajah, sebaliknya orang Maori ialah penemu pertama Antartika!

Kami sediakan buku-buku menarik jika korang nak beli selain KITAB TAMADUN YAHUDI dan DUNIA TANPA TEMBOK COVER BARU. Korang boleh beli di sini untuk dapatkan diskaun-diskaun buku yang menarik: https://bit.ly/bukupatriots

RUJUKAN:

Jacinta, Bowler. 7 June 2021. New Research Shows Māori Traveled to Antarctica at Least 1,000 Years Before Europeans. Science Alert.

Once again: did the Maori discover Antarctica? Why Evolution is True. Published on 11 August 2022.


Iron Maiden – Kumpulan Yang Hidup Di Atas Pentas

Iron Maiden sebenarnya tak perlukan lebih pengenalan kepada peminat heavy metal. Jangan kata anda peminat metal terutama sekali heavy metal jika tak kenal dengan Iron Maiden.

#DARI UK

Bertempat di Leyton, London pada 1975, ataupun setahun selepas 1974, ataupun setahun sebelum 1976, 2 tahun sebelum 1977, 4 tahun selepas itu 1979 (versi Pak Abu), bekas bassist Smiley, Steve Harris telah menubuhkan kumpulan bernama Iron Maiden.

Pengaruh utama muzik mereka adalah Black Sabbath, Deep Purple, Led Zeppelin, Uriah Heep, Pink Floyd, Genesis, Yes, Jethro Tull, Thin Lizzy, UFO dan Wishbone Ash.

Kumpulan ini terdiri daripada Doug Sampson (dram), Dave Murrayz (gitar), dan front Paul Di’Anno. 2 tahun masa diambil untuk mereka mengumpulkan line up ini. Jadi secara rasminya Iron Maiden lengkap pada 1978.

Pada akhir 1978 juga Iron Maiden menyiapkan demo mereka yang memuatkan 4 buah lagu. Mereka kemudian menerbitkan album EP mereka (self-titled) dan berjaya dijual 5,000 unit.

Ia pencapaian yang agak memuaskan untuk kumpulan baru seperti mereka. Namun beberapa kritikan telah diterima ke atas album ini kerana kualiti bunyi yang dianggap kurang berkualiti merencatkan beberapa lagu terutama sekali Sanctuary.

Album ini boleh dianggap tangkap muat kerana semua kerja dilakukan dalam keadaan tergesa-gesa dan tidak ada perancangan yang profesional di dalam rakaman dan penerbitan.

Namun lagu seperti Running Free tetap berjaya menarik perhatian ramai.

Pada akhir 1979, Sampson meninggalkan Iron Maiden selepas ada masalah kesihatan.

#LEBIH SEMPURNA

Kritikan dan potensi yang terkandung dalam naskah pertama mereka membawa mereka kepada EMI Music. Syarikat rakaman besar dan menjanjikan kualiti rakaman yang pastinya lebih baik.

Selepas berjaya mendapatkan kontrak dengan EMI, Iron Maiden melantik
Dennis Stratton sebagai gitaris kedua.

Lalu, pada 1981 mereka berjaya menerbitkan album yang berkualiti dengan sentuhan penerbit Martin Birch.

Album Killer tidak memerlukan mereka untuk mencari material baru kerana ianya adalah lagu-lagu mereka yang sudah ada. Gandingan Adrian Smith dan Dave Murray berjaya meraih perhatian ramai.

Mereka dianggap gandingan terbaik untuk double guitar dalam heavy metal. Kali ini Steve Harris lebih tenang untuk bekerja dan hasilnya jauh lebih baik.

Harris adalah orang yang bertanggungjawab dalam adunan bunyi audio di dalam album ini.

Vokalis Di’Anno juga diberikan pujian ramai. Suaranya yang catchy dalam lagu Purgatory dengan singalong chorus. Tempo lagu ini sangat pantas. Adunan muzik yang kemas tanpa ada bunyi menyakitkan telinga.

Lagu Twilight Zone juga menjadi hits. Ini membuatkan ramai yang melabel Di’Anno sebagai permata baru dalam industri muzik. Lagu Prodigal Son pula menghidangkan muzik yang lebih melodic.

Lagu Killers pula pastinya naskah yang digemari oleh peminat uptempo dengan adunan muzik yang berkualiti.

Album ini adalah wajib milik untuk peminat Iron Maiden. Ini adalah era anda boleh mendengar vokal Di’Anno yang raw tetapi sedap. Di’Anno tidak memerlukan auto-tune untuk menghasilkan sentuhan vokal ini.

Ramai juga peminat Iron Maiden masih mengiktiraf Di’Anno sebagai vokalis terbaik kumpulan ini. Namun selepas ini korang akan dihidangkan dengan legendary Bruce Dickinson. So, aku memilih untuk tidak membandingkan kedua-dua mereka.

Namun begitu, Di Anno disingkirkan dari kumpulan selepas masalah dadah. Di Anno diberikan notis serta merta ketika The Killer World Tour in 1981.

#ERA BRUCE DICKINSON

Di’Anno digantikan oleh Bruce Dickinson yang juga bekas ahli Samson. Bruce ternyata tiada masalah menggantikan Di’Anno. Beliau membantu Iron Maiden memenangi banyak anugerah dan platinum menerusi album The Number of the Beast.

Lagu Hallowed Be Thy Name antara persembahan terbaik Dickinson dengan Iron Maiden. Lagu yang turut diangkat Cradle Of Filth dan banyak kumpulan rock lain ketika konsert.

Dickinson berjaya mengatasi bayang-bayang Di Anno kerana showmanship dia di atas pentas dianggap tiada gantinya. Dickinson adalah Dockinson di pentas rock heavy metal. Sebagai tambahan, Bruce Dickinson adalah pemegang ijazah, seorang business man, pilot dan juga atlet lawan pedang olimpik.

Beliau memberikan role model yang baik kepada peminat dengan sikapnya yang lebih kepada family man.

Album ini menjadi salah satu album rock terbaik sepanjang zaman. Menjadi album Iron Maiden pertama yang merajai carta UK.

Perhatian yang lebih besar ini memberikan publisiti percuma kepada Iron Maiden. Album The Number Of The Beast adalah pelancar roket mereka untuk ke bintang dan nama mereka menjadi superstar global.

#MENEMPA KEGEMILANGAN DAN KONTROVERSI

Mereka berjaya melakukan Tour Dunia ke USA, Jepun, Australia, UK, dan Jerman.

Namun ketika Tour di USA, ada beberapa aktivis mulai melabel Iron Maiden sebagai pergerakan pemujaan syaitan. Tunjuk perasaan dilakukan ke atas mereka. Iron Maiden menafikan kenyataan itu secara terbuka.

Dickinson banyak membantu menaikkan nama Iron Maiden dengan kreativiti beliau dalam menulis lagu. Beliau juga diberikan kebebasan untuk menulis lagu untuk kumpulan Samson kerana masih ada kontrak dengan kumpulan itu.

Sekali lagi mereka menukar ahli pada hujung tahun 1982, apabila drummer Clive Burr mengumumkan akan menamatkan era beliau dengan kumpulan ini. Beliau memberitahu ada beberapa isu personal dengan kumpulan yang menyukarkan kedua-dua pihak.

Burr digantikan oleh drummer Trust iaitu Nicko McBrain, yang sebelumnya dari band Perancis, Trust. Brain terus terlibat dalam pembuatan album Piece Of Mind yang dikeluarkan pada 1983. Flight of Icarus dan The Trooper menjadi hits di UK dan pertama kali lagu mereka menembusi pasaran Amerika Utara.

Album ini juga pernah berada dalam senarai ke-70 dalam Billboard 200 dan album top 3 di UK.

Pada 1994, Iron Maiden mengeluarkan Album Powerslave pada 9 September 1984. Lagu hits adalah 2 Minutes to Midnight, Aces High menjadi siulan mat metal ketika itu. Album ini juga dimuatkan dengan lagu Rime of The Ancient Mariner yang berdurasi 13 minit.

#PARADIGMA BERBEZA

Selepas menempa kejayaan demi kejayaan, Iron Maiden melakukan eksperimentasi dalam album terbaru mereka berjudul Somewhere in Time. Pertama kalinya Iron Maiden menggunakan synthesizer pada bunyi bass dan gitar yang lebih banyak effect.

Kejayaan album ini membuatkan mereka menerbitkan album dengan konsep yang sama pada 1988 menerusi Seventh Son of a Seventh Son. Album yang liriknya lebih bertemakan mistik dan paranormal. Mereka juga menggunakan keyboard pertama kali di dalam lagu mereka.

Pengkritik mulai mempertikaikan originaliti Iron Maiden ketika itu. Namun, kritikan itu sekali lagi membuatkan album ini menjadi tumpuan dan selepas orang mendengar lagu-lagu di dalamnya, mereka tidak mampu menolak hakikat yang Iron Maiden melakukannya dengan baik.

Mereka juga dijemput beraksi dalam festival Donnington Park yang membariskan Kiss, David Lee Roth, Megadeth, Guns N’ Roses, dan Helloween. Mereka pertama kalinya beraksi di hadapan crowd lebih 100,000 orang.

Mereka berehat pada 1989 dan beberapa ahli mereka melakukan side project sendiri. Adrian Smith menyertai band beliau ASAP dan menerbitkan album mereka yang berjudul Silver and Gold.

Bruce Dickinson mulai bereksperimentasi dengan projek solo dengan bekerjasama dengan Janick Gers, gitaris Gillan (band milik Ian Gillan, Deep Purple). Mereka menghasilkan album Tattooed Millionaire pada tahun 1990.

Pada 1990, mereka banyak mengeluarkan single. Kemudian mereka menerbitkan album ulangtahun The First Ten Years yang merupakan box set kepada album mereka dalam 10 tahun pertama.

#SMITH KELUAR

Dan mereka kemudiannya bersedia untuk kembali ke studio. Namun tamparan hebat apabila Adrian Smith memberitahu yang beliau mahu keluar daripada kumpulan kerana semakin hilang ‘keinginan’ untuk bekerja dengan band.

Dickinson menjadi orang penting sekali lagi membantu kumpulan ini apabila membawa rakannya Jannick Gers untuk menggantikan Smith. Pemergian Smith memang satu tamparan hebat kerana beliau menjadi gitaris yang sudah 7 tahun bersama mereka.

Album No Prayer for the Dying diterbitkan pada akhir 1990.

#DICKINSON PULA PERGI

Pada 1993, giliran Bruce Dickinson pula meninggalkan Iron Maiden kerana mahu fokus kepada kerjaya solo beliau. Iron Maiden meminta agar Dickinson bersama mereka beraksi dalam projek tour terakhir yang juga tour perpisahan dengan salah seorang vokalis rock paling berpengaruh. Dickinson bersetuju.

Pemergian Dickinson ternyata lagi sukar untuk digantikan berbanding dengan Di’Anno. Ini kerana pada era Dickinson adalah era peminat mereka menjadi sangat ramai. Ramai yang meminati Iron Maiden bermula era Dickinson.

Mereka melakukan audition untuk menggantikan Dickinson. Ramai vokalis yang diuji sehinggalah mereka menemui Blaze Bayley, bekas vokalis band Wolfsbane.

Mereka awalnya ingin mencari seseorang yang mirip dengan gaya Dickinson tetapi selepas beberapa perbincangan, Iron Maiden akur yang mereka perlu mencari vokalis ‘baru’ bukannya Dickinso kedua.

Mereka sudah menyiapkan diri dengan perubahan dalam bunyi vokal Blaze yang berbeza. Tetapi kelebihan Blaze adalah dia memiliki variasi vokal yang agak banyak. Blaze sendiri boleh membawa lagu pop rock jika dia mahu.

Pada 1995, era Blaze-Iron Maiden di-kasetkan dalam album The X Factor. Mereka agak sukar pada awalnya. Album mereka berada di tangga ke-8 di UK, paling rendah dalam sejarah mereka.

Album ini dikatakan terlalu emosi dan personal kerana Steve Harris yang juga penyumbang utama lirik dalam album ini sedang berhadapan dengan konflik dan masalah peribadi.

Pengkritik menuduh Harris menjadikan album ini sebagai tools peribadi dia meluahkan masalah dia. Lagu Sign of the Cross berdurasi 11 minit, lagu pertama berdurasi lebih 10 minit selepas Rime of the Ancient Mariner.

Tamparan hebat itu membuatkan Iron Maiden tak sabar-sabar untuk ke studio lagi dan mengeluarkan album Virtual XI pada 1998. Album ini menjadi album Iron Maiden pertama gagal dijual melebihi 1 juta salinan. Ia dianggap album mereka yang paling gagal.

Sekali lagi pengkritik mensasarkan Iron Maiden. Mereka menuduh album ini sebagai tangkap muat dan panik untuk menutup kegagalan album sebelumnya.

#REUNION

Pada Februari 1999, Bayley meninggalkan Iron Maiden atas persetujuan bersama. Bayley seperti Dickinson, pergi secara baik. Boleh dikatakan kegagalan membentuk gandingan mantap adalah punca.

Pada masa yang sama, Iron Maiden mengumumkan kepulangan semula Bruce Dickinson dan gitaris Adrian Smith. Ia amat mengejutkan peminat mereka yang merasakan itu satu mimpi. Iron Maiden tetap mengekalkan Janick Gers. Jadi, mereka kini memiliki 3 gitaris.

Mereka mengadakan The Ed Hunter Tour. Ketika itu, satu permainan komputer Ed Hunter juga diilhamkan daripada Tour ini. Ia adalah satu sokongan kepada tour ini.

Selepas tour yang berjaya, mereka kembali ke studio sekali lagi dengan
Bruce Dickinson dan Adrian Smith. Brave New World diterbitkan pada tahun 2000.

Pada 2001 mereka menerbitkan album live konsert yang disaksikan 250,000 manusia berjudul Rock In Rio.

Pada tahun 2005 mereka mengadakan tour sempena 25 tahun band mereka dengan memberikan buah tangan khas kepada peminat mereka menerusi VCD/DVD dokumentari berjudul The Early Days.

Sepanjang tour mereka sempat memainkan beberapa lagu baru yang bakal mereka muatkan dalam album baru mereka. Tour ini sangat berjaya dan telah satu tayangan di Eropah telah ditonton 60 juta penoton.

Di negara seperti Sweden pun mereka masih mampu mengumpul 60,000 peminat mereka. Bahkan mereka mampu menarik 45,000 peminat di India.

Pertengahan 2006, Iron Maiden me-release A Matter of Life and Death. Tahun yang sama mereka mengakhiri kerjasaman dengan Sanctuary Music selepas 27 tahun. Mereka beralih ke Phantom Music Management.

5 September 2007, Iron Maiden mengumumkan Tour, Somewhere Back in Time World. Tour yang akan menghimpunkan lagu-lagu terbaik mere di era 1980-an. Mereka memulakan Tour di Mumbai India yang disaksikan 30,000 orang. Mereka menjelajah ke 21 bandar dalam 24 konsert.

Jelajah kali ini mereka menaiki jet peribadi mereka Ed Force One. Iron Maiden mengeluarkan album kompilasi baru yang berjudul Somewhere Back in Time.

April 2009, Iron Maiden menerbitkan filem dokumentari mereka berjudul Iron Maiden: Flight 666 dan OST untuk filem ini juga dikeluarkan.

3 Album mereka menyusul selepas itu iaitu, The Final Frontier, The Book Of Souls dan The Books Of Souls: Live Chapter.

#IRON MAIDEN ITU LEGEND

Itulah serba sedikit kisah kumpulan Heavy Metal yang paling berjaya pernah lahir di UK. Mereka juga memiliki 1 Grammy di dalam kabinet mereka dan terlalu banyak Anugerah yang lain.

Iron Maiden dianggap antara band heavy metal paling berpengaruh di dunia. Mereka menjadi kumpulan pertama yang digelar British Metal. Iron Maiden menjadi watak penting dalam membantu membentuk scene rock era 80-an dan menjadi ikutan banyak band rock selepas itu dari seluruh dunia.

Antara band yang menjadikan Iron Maiden sebagai rujukan termasuk Metallica, Dream Theater, Slipknot, In Flames, and Avenged Sevenfold.

Kumpulan ini hidup di antas pentas live kerana album mereka seringkali dilabel berbentuk satanic. Mereka bukanlah kumpulan yang anda boleh dengar terlalu kerap di corong radio dan juga di arus perdana.

Tetapi Iron Maiden tetap berjaya menjadi legenda dengan cara mereka sendiri.

Kali ini aku nak tanya korang, line up Iron Maiden terbaik jika korang pilih.